
ANNESS 1

SOMMARJU TAL-KARATTERISTIĊI TAL-PRODOTT




1.	ISEM IL-PRODOTT MEDIĊINALI

Odomzo 200 mg kapsuli iebsa


2.	GĦAMLA KWALITATTIVA U KWANTITATTIVA

Kull kapsula iebsa fiha 200 mg sonidegib (bħala fosfat).

Eċċipjent b’effett magħruf

Kull kapsula iebsa fiha 38.6 mg lactose monohydrate.

Għal-lista kompluta ta’ eċċipjenti, ara sezzjoni 6.1.


3.	GĦAMLA FARMAĊEWTIKA

Kapsula iebsa (kapsula).

Kapsula iebsa ta’ lewn roża opak li fiha trab abjad għal kważi abjad bil-frak, b’“NVR” stampati b’linka sewda fuq it-tapp u “SONIDEGIB 200MG” stampata b’linka sewda fuq il-qafas.

Id-daqs tal-kapsula hu “Daqs#00” (qisien 23.3 x 8.53 mm).


4.	TAGĦRIF KLINIKU

4.1	Indikazzjonijiet terapewtiċi

Odomzo hu indikat għat-trattament ta’ pazjenti adulti li għandhom karċinoma taċ-ċelloli bażali avvanzat lokalment (BCC) li mhijiex suġġetta li titfejjaq permezz ta’ operazzjoni jew terapija ta’ radjazzjoni.

4.2	Pożoloġija u metodu ta’ kif għandu jingħata

Odomzo għandu jingħata biss minn jew taħt is-superviżjoni ta’ tabib speċjalizzat li għandu l-esperjenza fit-tħaddim tal-indikazzjoni approvata.

Pożoloġija

Id-doża rrakkomandata hija 200 mg sonidegib meħuda oralment darba kuljum.

It-trattament għandu jibqa’ jingħata sakemm jibqa’ jidher il-benefiċċju kliniku jew sakemm ma tiżviluppax tossiċità mhux aċċettabbli.

Tibdil tad-doża minħabba żidiet fil-fosfokinasi tal-kreatina (CK) u reazzjonijiet avversi b’rabta mal-muskoli
Jista’ jkun hemm bżonn li titwaqqaf id-doża temporanjament u/jew titnaqqas id-doża tat-terapija b’Odomzo f’każ ta’ żidiet fis-CK jew reazzjonijiet avversi b’rabta mal-muskoli.

Tabella 1 tagħti fil-qosor ir-rakkomandazzjonijiet għal twaqqif tad-doża u/jew tnaqqis tad-doża tat-terapija b’Odomzo sabiex ikunu mmaniġġjati ż-żidiet sintomatiċi fis-CK u reazzjonijiet avversi b’rabta mal-muskoli (bħalma huma l-mijalġja, mijopatija, u/jew spażmi).

Tabella 1	Tibdil fid-doża rrakkomandat u mmaniġġjar taż-żidiet sintomatiċi fis-CK u r-reazzjonijiet avversi b’rabta mal-muskoli

	Żidiet gravi fis-CK
	Rakkomandazzjonijiet għal tibdil fid-doża* u mmaniġġjar tad-doża

	Grad 1
[żidiet fis-CK >ULN ‑ 2.5 x ULN]
	· Kompli bit-trattament bl-istess doża u evalwa l-livelli tas-CK għall-ewwel kull ġimgħa sakemm is-sitwazzjoni ma terġax lura għal-livell fil-linja bażi u wara kull xahar. Evalwa s-sintomi fil-muskoli għal tibdiliet sakemm is-sitwazzjoni ma terġax lura għal linja bażi.
· Iċċekkja l-funzjoni tal-kliewi (il-kreatinina fis-serum) b’mod regolari u kun żgur li l-pazjent hu idradat kif jixraq.

	Grad 2 mingħajr indeboliment tal-kliewi
(serum Cr ≤ ULN)
[elevazzjoni tas-CK >2.5 x ULN ‑ 5 x ULN]
	· Waqqaf it-trattament u ċċekkja l-livelli tas-CK kull ġimgħa sakemm is-sitwazzjoni ma terġax lura fil-livell tal-linja bażi
· Evalwa s-sintomi fil-muskoli għal tibdiliet sakemm is-sitwazzjoni ma terġax lura għal linja bażi. Malli tgħaddi s-sitwazzjoni, erġa’ ibda bit-trattament bl-istess livell ta’ doża u ibda kejjel is-CK kull xahar.
· Iċċekkja l-funzjoni tal-kliewi (il-kreatinina fis-serum) b’mod regolari u kun żgur li l-pazjent hu idradat kif jixraq.
· Jekk jerġgħu jfeġġu s-sintomi, waqqaf it-trattament sakemm is-sitwazzjoni ma terġax lura għal-linja bażi Erġa’ agħti sonidegib b’doża ta’ 200 mg darba iva u darba le u kompli ċċekkja skont ir-rakkomandazzjonijiet mogħtija. Jekk is-sintomi jippersistu minkejja li qed tingħata doża darba iva u darba le, ikkunsidra li twaqqaf it-trattament.

	Grad 3 jew 4 mingħajr indeboliment tal-kliewi
(serum Cr ≤ ULN)
[Grad 3 (elevazzjoni tas-CK >5 x ULN ‑ 10 x ULN)]
[Grad 4 (elevazzjoni tas-CK >10 x ULN)]
	· Waqqaf it-trattament u ċċekkja l-livelli tas-CK kull ġimgħa sakemm is-sitwazzjoni ma terġax lura għal-linja bażi. Evalwa s-sintomi fil-muskoli għal tibdiliet sakemm is-sitwazzjoni ma terġax lura għal linja bażi.
· Iċċekkja l-funzjoni tal-kliewi (il-kreatinina fis-serum) b’mod regolari u kun żgur li l-pazjent hu idradat kif jixraq.
· Jekk il-funzjoni tal-kliewi ma tiddgħajjifx u s-CK jerġa’ lura għal-linja bażi, ikkunsidra li tkompli bit-trattament billi tagħti 200 mg darba iva u darba le. Il-livelli tas-CK għandhom jitkejlu kull ġimgħa għal xahrejn wara li jingħata mill-ġdid sonidegib u wara kull xahar.

	Grad 2, 3 jew 4 b’indeboliment tal-kliewi
(serum Cr ≤ ULN)
	· Jekk il-funzjoni tal-kliewi tiddgħajjef, waqqaf it-trattament u kun ċert li l-pazjent hu idradat kif jixraq u evalwa kawżi sekondarji oħrajn li qed iwasslu għal indeboliment tal-kliewi.
· Iċċekkja l-livelli tas-CK u tal-kreatinina fis-serum kull ġimgħa sakemm is-sitwazzjoni ma terġax lura għal-linja bażi. Evalwa s-sintomi fil-muskoli għal tibdiliet sakemm is-sitwazzjoni ma terġax lura għal linja bażi.
· Jekk il-livelli tas-CK u tal-kreatinina fis-serum jerġgħu lura għal-linja bażi kkunsidra li terġa’ tkompli bit-trattament billi tagħti 200 mg darba iva u darba le u kejjel il-livelli tas-CK kull ġimgħa għal xahrejn u wara kull xahar; inkella waqqaf it-trattament għal kollox.



*	Ir-rakkomandazzjoni ta’ hawn fuq għal tibdil fid-doża jissejsu fuq il-Kriterji ta’ Terminoloġija Komuni għal Episodji Avversi (CTCAE) v4.03, żviluppati min-National Cancer Institute (USA). Is-CTCAE hi sistema ta’ klassifikazzjoni standardizzata ta’ episodji avversi użata biex tevalwa prodotti mediċinali għat-terapija tal-kanċer.
Cr: kreatinina; ULN: l-ogħla limitu tan-normalità

Tibdiliet oħrajn fid-doża
Sabiex ikunu mmaniġġjati reazzjonijiet avversi gravi jew intollerabbli, jista’ jkun hemm bżonn li titwaqqaf id-doża temporanjament (u wara jista’ jkun hemm il-ħtieġa li titnaqqas id-doża jew le) jew li titwaqqaf għal kollox.

Meta jkun meħtieġ li titwaqqaf id-doża temporanjament, ikkunsidra li terġa’ tuża Odomzo bl-istess doża wara li tissolva r-reazzjoni avversa għal ≤ grad 1.

Jekk ikun meħtieġ tnaqqis fid-doża, allura d-doża għandha titnaqqas għal 200 mg darba iva u darba le. Jekk l-istess reazzjoni avversa sseħħ wara li l-pazjent ikun għadda għal doża darba iva u darba le u ma jkunx hemm titjib, ikkunsidra li twaqqaf it-trattament b’Odomzo.

Minħabba l-half life twila ta’ sonidegib l-effett sħiħ ta’ meta titwaqqaf doża jew isir tibdil fid-doża ta’ sonidegib fuq bosta reazzjonijiet avversi mistenni li joħroġ normalment wara xi ġimgħat (ara sezzjoni 5.2).

Dewmien tat-trattament
Waqt studji kliniċi, it-trattament b’Odomzo tkompla sakemm il-marda baqgħet tipprogressa jew sakemm kien hemm tossiċità inaċċettabbli. It-trattament seta’ jitwaqqaf sa 3 ġimgħat skont it-tollerabbiltà tal-individwu.

Il-benefiċċju miksub minn trattament kontinwu għandu jitkejjel b’mod regolari, u t-tul ta’ żmien ideali ta’ kemm għandha tibqa’ għaddejja t-terapija jvarja minn pazjent għal pazjent.

Popolazzjonijiet speċjali
Pazjenti b’indeboliment tal-kliewi
Sonidegib ma ġiex studjat waqt studju farmakokinetiku ddedikat f’pazjenti b’indeboliment tal-kliewi. Skont dejta disponibbli, l-eliminazzjoni ta’ sonidegib mill-kliewi hi negliġibbli. Analiżi farmakokinetika fost il-popolazzjoni wriet li indeboliment tal-kliewi ħafif jew moderat ma kellux effett sinjifikanti fuq it-tneħħija apparenti (CL/F) ta’ sonidegib, li jissuġġerixxi li l-aġġustament tad-doża mhuwiex meħtieġ f’pazjenti b’indeboliment tal-kliewi (ara sezzjoni 5.2). M’hemmx dejta dwar l-effikaċja u s-sigurtà fost pazjenti b’indeboliment tal-kliewi gravi.

Pazjenti b’indeboliment tal-fwied
M’hemmx ħtieġa ta’ aġġustament tad-doża f’pazjenti b’indeboliment tal-fwied (ara sezzjoni 5.2).

Pazjenti anzjani (≥65 sena)
Skont dejta dwar is-sigurtà u l-effikaċja f’pazjenti li għandhom 65 sena u aktar ma tissuġġerix li hemm ħtieġa ta’ aġġustament tad-doża f’dawn il-pazjenti (ara sezzjoni 5.2).

Popolazzjoni pedjatrika
Is-sigurtà u l-effikaċja ta’ Odomzo fit-tfal u adolexxenti ta’ taħt it-18-il sena b’karċinoma taċ-ċellula bażilari ma ġewx determinati s’issa. Dejta mhux disponibbli.

Metodu ta’ kif għandu jingħata

Odomzo hu għal użu orali. Il-kapsuli għandhom jinbelgħu sħaħ. Wieħed m’għandux jomogħdhom jew ifarrakhom. Il-kapsuli m’għandhomx jinfetħu minħabba riskju ta’ teratoġeniċità (ara sezzjoni 5.3).

Odomzo għandu jittieħed mill-inqas sagħtejn wara l-ikel u mill-inqas siegħa qabel l-ikla li jkun imiss sabiex tkun evitata żieda fir-riskju ta’ reazzjonijiet avversi minħabba espożizzjoni ogħla għal sonidegib meta jittieħed mal-ikel (ara sezzjoni 5.2). Jekk il-pazjent jirremetti matul it-trattament, mhuwiex permess li terġa’ tingħatalu doża mill-ġdid qabel id-doża li jkun imissu jieħu skont l-iskeda.

Jekk tinqabeż xi doża, din għandha tittieħed minnufih malli l-pazjent jintebaħ, sakemm ma jkunux għaddew aktar minn sitt sigħat minn meta kellha tittieħed skont l-iskeda; f’dan il-każ, il-pazjent għandu jistenna u jieħu d-doża li jkun imissu skont l-iskeda.

4.3	Kontraindikazzjonijiet

Sensittività eċċessiva għas-sustanza attiva jew għal kwalunkwe wieħed mill-eċċipjenti elenkati fis-sezzjoni 6.1.

Tqala u treddigħ (ara sezzjonijiet 4.4 u 4.6).

Nisa li jistgħu joħorġu tqal li ma jimxux mal-Programm ta’ Prevenzjoni ta’ Tqala ta’ Odomzo (ara sezzjonijiet 4.4 u 4.6).

4.4	Twissijiet speċjali u prekawzjonijiet għall-użu

[bookmark: _1310029Muscle_related_events]Reazzjonijiet avversi b’rabta mal-muskoli

Waqt studju pivotali f’fażi II, kienu osservati spażmi muskolari, mijalġja, mijopatija u każijiet ta’ elevazzjonijiet tas-CK. Il-biċċa l-kbira tal-pazjenti ttrattati b’200 mg Odomzo kuljum li kellhom żidiet fis-CK fi grad 2 jew ogħla żviluppaw sintomi muskolari qabel ma żdied is-CK. Għal bosta pazjenti, is-sintomi muskolari u l-elevazzjonijiet fis-CK għaddew permezz ta’ intervent xieraq.

Il-pazjenti kollha mogħtija t-terapija b’Odomzo għandhom ikunu mgħarrfa bir-riskju ta’ reazzjonijiet avversi b’rabta mal-muskoli, inkluż il-possibbiltà ta’ rabdomijoliżi. Għandhom ikunu mgħarrfa sabiex jirrappurtaw kull uġigħ muskolari mhux spjegabbli, sensittività jew dgħufija fil-muskoli li jseħħu waqt it-trattament b’Odomozo jew jekk is-sintomo jippersistu wara li jkun twaqqaf it-trattament.

Il-livelli tas-CK għandhom ikunu ċċekkjati qabel ma jitnieda t-trattament u wara skont kif indikat klinikament, eż. jew ikunu rrappurtati sintomi b’rabta mal-muskoli. Jekk wieħed jinnota żieda klinika fis-CK, wieħed għandu jevalwa l-funzjoni tal-kliewi (ara sezzjoni 4.2).

Wieħed għandu jimxi mal-linji gwida b’rabta ma’ tibdil jew twaqqif tad-doża (ara sezzjoni 4.2). Wieħed għandu jqis il-bżonn li jikkontrolla żidiet għoljin fil-grad ta’ CK billi tintuża terapija ta’ għajnuna, inkluż idratazzjoni xierqa, u dan skont l-istandards lokali ta’ prattiċità medika u l-linji gwida ta’ trattament.

Il-pazjenti għandhom ikunu segwiti mill-qrib għal sintomi b’rabta mal-muskoli jekk Odomzo qed jintuża flimkien ma’ ċerti prodotti mediċinali oħrajn li jistgħu jżidu r-riskju potenzjali li tiżivluppa tossiċità muskolari (eż. inibituri tas-CYP3A4, chloroquine, hydroxychloroquine, derivattivi tal-aċidu fibriku, penicillamine, zidovudine, niacin u inibituri tar-reduttasi ta’ HMG-CoA) (ara sezzjoni 4.5).

Pazjenti b’disturbi newromuskolari (eż. mijopatiji infjammtorji, distrofija muskolari, sklerożi laterali amijotrofika, atrofija muskulari spinali) għandhom ikunu segwiti mill-qrib minħabba riskju li tiżdied it-tossiċità muskolari.

Mewta embrijofetali jew difetti gravi fit-twelid

Odomzo jista’ jwassal għall-mewt embrijofetali jew difetti gravi fit-twelid meta mogħti lil nisa tqal. Skont il-mekkaniżmu ta’ azzjoni, fi studji fuq l-annimali, intwera li sonidegib hu teratoġeniku u fetotossiku. Nisa li qed jieħdu Odomzo m’għandhomx ikunu tqal jew joħorġu tqal waqt it-trattament u għal 20 xahar wara li jintemm it-trattament.

Kriterji li jiddefinixxu mara li tista’ toħroġ tqila

Il-Programm ta’ Prevenzjoni ta’ Tqala ta’ Odomzo jiddefinixxi mara li tista’ toħroġ tqila bħala mara matura sesswalment li
· kellha l-menstrwazzjoni xi darba matul it-12-il xahar konsekuttivi ta’ qabel,
· li ma kellhiex isterektomija jew ooforektomija bilaterjali, jew li m’għandhiex insuffiċjenza ovarika prematura permanenti kkonfermata medikament,
· li m’għandhiex ġenotip XY, is-sindrome ta’ Turner jew aġeneżi uterina,
· li spiċċat b’amenorrea wara terapija għall-kontra l-kanċer, inkluż trattament b’Odomzo.

Parir

Għal nisa li jistgħu joħorġu tqal
Odomzo hu kontraindikat għal nisa li jistgħu joħorġu tqal li ma jimxux mal-Programm ta’ Prevenzjoni ta’ Tqala ta’ Odomzo. Mara li tista’ toħroġ tqila trid tifhem li:
· Odomzo jesponi lit-tarbija li għadha ma twelditx għal riskju teratoġeniku.
· M’għandhiex tieħu Odomzo jekk hi tqila jew qed tippjana li toħroġ tqila.
· Għandu jkollu test tat-tqala negattiv, magħmul minn professjonist fil-qasam tas-saħħa fi żmien 7t ijiem qabel ma jinbeda t-trattament b’Odomzo.
· Għandu jkollha test tat-tqala negattiv kull xahar matul it-trattament, anke jekk spiċċat b’amenorrea.
· M’għandhiex toħroġ tqila waqt li qed tieħu Odomzo u għal 20 xahar wara l-aħħar doża tagħha.
· Trid tkun kapaċi timxi mal-miżuri għal kontraċezzjoni effettiva.
· Għandha tuża żewġ metodi ta’ kontraċezzjoni rrakkomandati (ara t-taqsima dwar “Il-Kontraċezzjoni” hawn taħt u s-sezzjoni 4.6) waqt li qed tieħu Odomzo, sakemm ma tintrabatx li mhux se jkollha x’taqsam sesswalment (astinenza).
· Trid tgħid lill-professjonist mill-qasam tal-kura tas-saħħa b’kwalunkwe ħaġa minn dawn li ġejjin li seħħet waqt it-trattament u waqt l-20 xahar wara l-aħħar doża tagħha:
· toħroġ tqila jew taħseb li għal xi raġuni jew oħra tista’ tkun tqila,
· taqbeż il-period menstrwali li jkun imissha,
· tieqaf tuża l-kontraċezzjoni sakemm ma tikkommettix ruħha li mhux se jkollha x’taqsam sesswalment (astinenza),
· għandha bżonn tbiddel il-kontraċezzjoni.
· M’għandhiex tredda’ waqt li qed tieħu Odomzo u għal 20 xahar wara l-aħħar doża.

Għall-irġiel
Sonidegib jista’ jgħaddi mal-isperma. Sabiex ma jkunx hemm espożizzjoni fetali potenzjali matul it-tqala, il-pazjent għandu jifhem li:
· Odomzo jesponi lit-tarbija li għadha ma twelditx għal riskju teratoġeniku jekk jieħu sehem f’attività sesswali mingħajr protezzjoni ma’ mara tqila.
· Dejjem għandu juża l-kontraċezzjoni rrakkomandata (ara t-taqsima dwar “Il-Kontraċezzjoni” hawn taħt u s-sezzjoni 4.6).
· Għandu jgħid lill-professjonist fil-qasam tal-kura tas-saħħa jekk is-sieħba tiegħu ħarġet tqila waqt li kien qed jieħu Odomzo jew matul is-6 xhur wara l-aħħar doża tiegħu.

Għall-professjonisti fil-qasam tal-kura tas-saħħa
Il-professjonist fil-qasam tal-kura tas-saħħa għandu jeduka lill-pazjenti sabiex jifhmu u jagħrfu l-kundizzjonijiet kollha tal-Programm ta’ Prevenzjoni ta’ Tqala ta’ Odomzo.

Il-Kontraċezzjoni

Nisa f’età li jista’ jkollhom it-tfal
Nisa li jistgħu joħorġu tqal għandhom jużaw żewġ metodi ta’ kontraċezzjoni rrakkomandati, li jinkludu metodu wieħed mill-aktar effettiv u metodu ta’ barriera, waqt li qed jieħdu Odomzo u għal 20 xahar wara li jintemm it-trattament (ara sezzjoni 4.6).

L-irġiel
Il-pazjenti rġiel, anke dawk li kellhom vażektomija, għandhom dejjem jużaw kondom (bl-ispermiċida, jekk disponibbli) meta jkollhom x’jaqsmu sesswalment ma’ mara waqt li qed jieħdu Odomzo u għal 6 xhar wara li jintemm it-trattament (ara sezzjonijiet 4.6 u 5.3).

Testijiet tat-tqala

Fi żmien 7t ijiem qabel it-tnedija tat-trattament b’Odomzo u kull xahar waqt it-trattament, għandu jsir test li jistabbilixxi jekk nisa li jistgħu joħorġu tqal humiex tqal jew le u dan irid isir permezz ta’ test magħmul minn professjonijist fil-qasam tal-kura tas-saħħa. It-testijiet tat-tqal għandhom sensittività minima ta’ 25 mIU/ml skont id-disponibbiltà lokali. F’każ ta’ tqala, it-trattament m’għandux jinbeda. F’każ ta’ tqala li sseħħ waqt it-trattament, Odomzo għandu jitwaqqaf minnufih (ara sezzjoni 5.3). Pazjenti li jiżviluppaw amenorrea waqt it-trattament b’Odomzo għandhom jibqgħu jagħmlu test tat-tqala kull xahar waqt li jkunu għaddejjin bit-trattament.

Restrizzjonijiet b’rabta mal-preskrizzjoni u l-għoti tal-mediċina lil nisa li jistgħu joħorġu tqal

Il-preskrizzjoni u l-għoti għall-ewwel darba ta’ Odomzo għandhom iseħħu fi żmien 7t ijiem wara li t-test tat-tqala jagħti riżultat negattiv. Il-preskrizzjoni ta’ Odomzo għandha tkun limitata għal 30 jum ta’ trattament, u kull meta jkun hemm bżonn li jitkompla t-trattament trid tinħareġ riċetta ġdida.

Materjal edukattiv

Sabiex ngħinu lill-professjonisti fil-qasam tal-kura tas-saħħa u lill-pazjenti jevitaw li l-embrijuni u l-feti jkunu esposti għal Odomzo, id-Detentur tal-Awtorizzazzjoni għat-Tqegħid fis-Suq se jipprovdi materjal edukattiv (Il-Programm ta’ Prevenzjoni ta’ Tqala ta’ Odomzo) sabiex jissaħħu r-riskji li jista’ jkun hemm b’rabta mal-użu tal-prodott mediċinali.

[bookmark: _1613457Blood_donation]Għoti tad-demm

Il-pazjenti m’għandhomx jitħallew jagħtu d-demm waqt li qed jieħdu Odomzo u għal mill-inqas 20 xahar wara li jintemm it-trattament.

Għoti ta’ sperma

Il-pazjenti rġiel m’għandhomx jitħallew jagħtu l-isperma waqt li qed jieħdu Odomzo u għal mill-inqas 6 xhur wara li jintemm it-trattament.

Fużjoni prematura tal-epifisi
Ġiet irrappurtata fużjoni prematura tal-epifisi f’pazjenti pedjatriċi esposti għal inibituri tal-mogħdija Hedgehog (Hh). F’xi każijiet, il-fużjoni kompliet tipprogressa wara li twaqqfet il-mediċina (ara sezzjoni 4.8).

Interazzjonijiet

It-trattament flimkien ma’ indutturi qawwija ta’ CYP (eż. rifampicin, carbamazepine jew phenytoin) għandu jkun evitat, minħabba li ma jistax ikun eskluż riskju li jonqsu l-konċentrazzjonijiet fil-plażma u li tonqos l-effikaċja ta’ sonidegib (ara wkoll sezzjoni 4.5).

Karċinoma taċ-ċellola skwamuża fil-ġilda (cuSCC)

Il-pazjenti b’BCC avvanzata għandhom riskju iżjed li jiżviluppaw cuSCC. Kienu rrappurtati każijiet ta’ cuSCC f’pazjenti b’BCC avvanzata ttrattati b’Odomzo. Ma ġiex stabbilit jekk is-cuSCC hix relatata mat-trattament b’Odomzo. Għaldaqstant, il-pazjenti kollha għandhom ikunu segwiti ta’ spiss waqt li qed jieħdu Odomzo, u s-cuSCC għandha tkun ittrattata skont kif suppost.

Prekawzjonijiet oħrajn

Il-pazjenti għandhom ikunu mgħarrfa sabiex qatt ma jagħtu dan il-prodott mediċinali lil xi ħaddieħor. Kwalunkwe kapsula li jifdal mhux użata malli jintemm it-trattament għandha tintrema mill-pazjent kif jitolbu l-liġijiet lokali (eż. billi tirritorna l-kapsuli għand l-ispiżjar jew it-tabib).

Sustanzi mhux attivi

Il-kapsuli ta’ Odomoz fihom il-lactose monohydrate. Pazjenti li għandhom problemi ereditarji rari ta’ intolleranza għall-galactose, nuqqas totali ta’ lactase jew malassorbiment tal-glucose-galactose m’għandhomx jieħdu dan il-prodott mediċinali.

4.5	Interazzjoni ma’ prodotti mediċinali oħra u forom oħra ta’ interazzjoni

Sonidegib jgħaddi minn metaboliżmu primarjament b’CYP3A4, u l-għoti flimkien ta’ inibituri jew indutturi qawwija ta’ CYP3A4 jistgħu jżidu jew inaqqsu l-konċentrazzjonijiet ta’ sonidegib b’mod qawwi.

[bookmark: _2522392Agents_that_may_increase_s]Aġenti li jistgħu jżidu l-konċentrazzjoni ta’ sonidegib fil-plażma

F’pazjenti b’saħħithom, l-għoti ta’ doża waħda ta’ 800 mg sonidegib ma’ ketoconazole (200 mg darbtejn kuljum għal 14-il jum), inibitur qawwi ta’ CYP3A, wassal għal żieda ta’ 2.25 drabi u 1.49 drabi fl-AUC u s-Cmax ta’ sonidegib, rispettivament, imqabbel ma’ sonidegib waħdu. Jekk l-użu flimkien ta’ inibitur qawwi ta’ CYP3A jkun meħtieġ, id-doża ta’ sonidegib għandha titnaqqas għal 200 mg darba iva u darba le. Inibituri qawwija ta’ CYP3A jinkludu, imma mhumiex limitati biss għal, ritonavir, saquinavir, telithromycin, ketoconazole, itraconazole, voriconazole, posaconazole u nefazodone. Il-pazjenti għandhom ikunu segwiti mill-qrib għal episodji mhux mixtieqa jekk xi wieħed minn dawn l-aġenti jintuża flimkien ma’ sonidegib.

[bookmark: _2623140Agents_that_may_decrease_s]Aġenti li jistgħu jnaqqsu l-konċentrazzjoni ta’ sonidegib fil-plażma

F’pazjenti b’saħħithom, l-għoti ta’ doża waħda ta’ 800 mg sonidegib flimkien ma’ rifampin (600 mg kuljum għal 14-il jum), induttur qawwi ta’ CYP3A, wassal għal tnaqqis ta’ 72% u 54% fl-AUC u s-Cmax ta’ sonidegib, rispettivament, imqabbel ma’ meta sonidegib ingħata waħdu. Aktar ma jdum jintuża ma’ inibituri/indutturi qawwija ta’ CYP3A4 (eż. aktar minn 14-il ġurnata) aktar se jwassal għal żieda akbar fl-espożizzjoni ta’ sonidegib skont simulazzjoni li saret. L-għoti flimkien ta’ sonidegib ma’ indutturi qawwija ta’ CYP3A naqqas il-konċentrazzjoni ta’ sonidegib fil-plażma. L-użu flimkien ta’ indutturi qawwija ta’ CYP3A għandu jkun evitat; dan jinkludi, imma mhuwiex limitat għal, carbamazepine, phenobarbital, phenytoin, rifabutin, rifampicin u St John’s Wort (Hypericum perforatum). Jekk hemm bżonn li induttur qawwi ta’ CYP3A4 jintuża flimkien ma’ sonidegib, wieħed għandu jikkunsidra li jżid id-doża ta’ sonidegib għal 400-800 mg kuljum. Hu mbassar li din id-doża ta’ sonidegib taġġusta l-AUC skont il-firxa miksuba mingħajr indutturi u dan skont id-dejta farmakokinetika meta t-trattament konkomitanti mal-induttur mhuwiex itwal minn 14-il jum. Trattament konkomitanti itwal bl-induttur mhuwiex irrakkomandat minħabba li l-espożizzjoni għal sonidegib se tiżdied u dan jista’ jikkomprometti l-effikaċja. Id-doża ta’ sonidegib użata qabel ma nbeda l-induttur qawwi għandha titkompla jekk l-induttur qawwi jitwaqqaf.

Ir-riżultati li ħarġu minn studju kliniku wrew bidla fl-espożizzjoni għal sonidegib (tnaqqis ta’ 32% u 38% fl-AUC u Cmax) wara l-għoti konġunt ta’ doża waħda ta’ Odomzo 200 mg flimkien ma’ esomeprazole (inibitur tal-pompa protonica) b’40 mg kuljum tul 6 ijiem f'pazjenti f’saħħithom. Din l-interazzjoni mhix mistennija tkun klinikament sinifikanti.

[bookmark: _2723852Anticipated_interactions_t]L-effetti ta’ sonidegib fuq prodotti mediċinali oħrajn

Sonidegib hu inibitur kompettiv ta’ CYP2B6 u CYP2C9 in vitro. Madankollu, ir-riżultati ta’ studju ta’ interazzjoni bejn mediċina u oħra f’pazjenti bil-kanċer juri li l-esponiment sistemiku ta’ bupropion (sottostrat ta’ CYP2B6) u warfarin (sottostrat ta’ CYP2C9) ma jinbidilx meta jingħataw flimkien ma’ sonidegib. Sonidegib hu wkoll inibitur tal-proteina reżistenti għall-kanċer tas-sider (BCRP) (IC50 ~1.5µM). Pazjenti li qed jużaw flimkien sottostrati ta’ trasportaturi ta’ BCRP għandhom ikunu segwiti b’attenzjoni għal xi reazzjonijiet avversi minħabba l-mediċina. Sustanzi li huma sottostrati ta’ BCRP b’firxa terapewtika dejqa (eż. methotrexate, mitoxantrone, irinotecan, topotecan) għandhom ikunu evitati.

[bookmark: _2824334Agents_that_may_increase_C]Aġenti li jistgħu jżidu r-reazzjonijiet avversi b’rabta mal-muskoli

Minħabba tossiċitajiet komuni, pazjenti li qed jieħdu Odomzo u li qed jieħdu wkoll prodotti mediċinali magħrufa li jżidu r-riskju ta’ tossiċità b’rabta mal-muskoli jistgħu jkunu f’riskju akbar li jiżviluppaw reazzjonijiet avversi b’rabta mal-muskoli. Il-pazjenti għandhom ikunu segwiti mill-qrib u wieħed għandu jqis li jaġġusta d-doża jekk jiżviluppaw sintomi muskolari.

Waqt prova pivotali f’fażi II, 12 (15.2%) mill-pazjenti mogħtija 200 mg Odomzo ħadu fl-istess ħin inibituri tal-HMG-CoA reduttasi (9 ħadu pravastatin, 3 ħadu inibituri tal-HMG-CoA reduttasi mhux pravastatin inkluż rosuvastatin u simvastatin). Minn dawn il-pazjenti, 7 (58.3%) kellhom sintomi muskolari fi grad 1 filwaqt li 43 pazjent (64.1%) li ma ħadux inibituri tal-HMG-CoA reduttasi kellhom sintomi sa grad 3. L-ebda pazjent li ħa inibituri tal-HMG-CoA reduttasi ma kellhom elevazzjonijiet tas-CK fi grad 3/4, għall-kuntrarju ta’ 6 pazjenti (9.0%) li ma ħadux inibituri tal-HMG-CoA reduttasi.

[bookmark: _2925258Drug45food_interaction]Interazzjoni mal-ikel

Il-bijodisponibbiltà ta’ sonidegib tiżdied fil-preżenza tal-ikel (ara sezzjoni 5.2). Odomzo għandu jittieħed mill-inqas sagħtejn wara l-ikel u mill-inqas siegħa qabel l-ikla li jkun imiss.

4.6	Fertilità, tqala u treddigħ

Nisa li jistgħu joħorġu tqal

Minħabba r-riskju ta’ mewta embrijofetali jew difetti gravi fit-twelid ikkawżati minn sonidegib, nisa li qed jieħdu Odomzo ma jistgħux ikunu tqal jew joħorġu tqal waqt it-trattament u sa 20 xahar wara li jtemmu t-trattament (ara sezzjoni 4.4).

Odomzo hu kontraindikat għal mara li tista’ toħroġ tqila li ma timxix mal-Programm ta’ Prevenzjoni ta’ Tqala ta’ Odomzo (ara sezzjoni 4.3).

F’każ ta’ tqala jew nuqqas ta’ periods menstrwali
Jekk il-pazjenta toħroġ tqila, jew ma jiġihiex il-period menstrwali, jew tissuspetta għal kwalunkwe raġuni li tista’ tkun tqila, għandha tgħarraf minnufih lit-tabib kuranti tagħha.

Jekk jibqa’ ma jiġix il-period menstrwali b’mod persistenti waqt it-trattament b’Odomzo dan għandu jittieħed bħala li hemm tqala sakemm issir evalwazzjoni medika u tingħata konferma medika.

Konċtraċezzjonijiet fl-irġiel u n-nisa

Nisa li jistgħu joħorġu tqal
Nisa li jistgħu joħorġu tqal għandhom ikun kapaċi jimxu ma’ miżuri għal kontraċezzjoni effettiva. Għandhom jużaw żewġ metodi ta’ kontraċezzjoni rrakkomandati, inkluż metodu mill-aktar effettiv u metodu ta’ barriera, waqt it-terapija b’Odomzo u jibqgħu sejrin hekk għal 20 xahar wara l-aħħar doża. Nisa li jistgħu joħorġu tqal li għandhom periods irregolari jew m’għadhomx jaraw period għandhom jimxu mal-parir dwar kontraċezzjoni effettiva.

L-irġiel
Mhuwiex magħruf jekk sonidegib jinstabx fis-semen. Il-pazjenti rġiel m’għandhomx itaqqlu jew jitħallew jagħtu l-isperma waqt li qed jieħdu Odomzo u għal mill-inqas 6 xhur wara li jintemm it-trattament. Sabiex ikun evitat li l-fetu jkun potenzjalment espost matul it-tqala, il-pazjenti rġiel, anke dawk li kellhom vażektomija, għandhom dejjem jużaw kondom (bl-ispermiċida, jekk disponibbli) meta jkollhom x’jaqsmu ma’ mara waqt li qed jieħdu Odomzo u għal 6 xhur wara d-doża finali.

Dawn li ġejjin huma forom irrakkomandati ta’ metodi mill-aktar effettivi
· Sterilizzazzjoni tat-tubi
· Vażektomija
· Tagħmir intrauterinu (IUD)

Ir-rakkomandazzjonijiet li ġejjin jipprovdu metodi ta’ barriera
· Kull kondom għall-irġiel (bi spermiċida, jekk disponibbli)
· Dijaframma (bi spermiċida, jekk disponibbli)

Tqala

M’hemmx dejta dwar l-użu ta’ sonidegib f’nisa tqal. Studji f’annimali wrew teratoġeniċità u fetotossiċità (ara sezzjoni 5.3). Odomzo hu kontraindikat għal waqt it-tqala.

[bookmark: _3127283Breast45feeding]Treddigħ

Mhux magħruf jekk sonidegib jiġix eliminat mill-ħalib tas-sider tal-bniedem. Minħabba l-potenzjal li jista’ jkun hemm reazzjonijiet avversi gravi, bħalma huma difetti serji fl-iżvilupp, b’rabta ma’ sonidegib fost it-trabi jew tfal imreddgħa, in-nisa m’għandhomx ireddgħu waqt li qed jieħdu Odomzo u għal 20 xahar wara li jintemm it-trattament (ara sezzjoni 5.3).

[bookmark: _3227656Fertility]Fertilità

Dejta minn studji fil-firien u l-klieb tindika li l-fertilità tal-irġiel u n-nisa tista’ tkun kompromessa b’mod irriversibbli bit-trattament b’Odomzo (ara sezzjoni 5.3). Barra minn hekk, kienet osservata amenorrea waqt studji kliniċi f’nisa li jistgħu joħorġu tqal (ara sezzjoni 4.8). Wieħed għandu jiddiskuti ma’ nisa li jistgħu joħorġu tqal l-istrateġiji li jħarsu l-fertilità qabel ma jibda t-trattament b’Odomzo.

4.7	Effetti fuq il-ħila biex issuq u tħaddem magni

Odomzo m’għandu l-ebda effett jew ftit li xejn għandu effett fuq il-ħila biex issuq u tħaddem magni.

4.8	Effetti mhux mixtieqa

[bookmark: _1813733Summary_of_the_safety_prof]Sommarju tal-profil tas-sigurtà

L-istudju pivotali f’fażi II evalwa s-sigurtà ta’ Odomzo fost total ta’ 229 pazjent adult b’BCC avvanzata lokalment jew metastatika. Il-pazjenti kienu ttrattati b’200 mg Odomzo kuljum (n=79) jew bi 800 mg Odomzo kuljum (n=150). It-tul medju tat-trattament kien ta’ 11.0 xhur għall-pazjenti ttrattati bid-doża rrakkomandata ta’ 200 mg Odomzo (medda ta’ 1.3 sa 41.3 xhur). Kien hemm mewta waħda li seħħet waqt l-għoti tat-trattament jew fi żmien 30 jum mill-aħħar doża meħuda jew f’pazjenti b’BCC metastatika jew f’pazjenti b’BCC avvanzata lokalment mogħtija 200 mg Odomzo.

L-aktar reazzjonijiet komuni avversi mill-mediċina f’≥10% tal-pazjenti ttrattati b’200 mg Odomzo kienu spażmi muskolari, allopeċja, diżgweżja, għeja, dardir, uġigħ muskoloskeletriku, dijarrea, tnaqqis fil-piż, tnaqqis fl-aptit, mijalġja, uġigħ fl-addome, uġigħ ta’ ras, uġigħ, rimettar u ħakk.

L-aktar reazzjonijiet avversi mill-mediċina fi grad 3/4 seħħew f’≥2% tal-pazjenti ttrattati b’200 mg Odomzo kienu l-għejha, it-tnaqqis fil-piż u l-ispażmi muskolari.

[bookmark: _1916317Tabulated_summary_of_adver]Fost ir-reazzjonijiet avversi rrappurtati (Tabella 2), il-frekwenza kienet akbar f’pazjenti mogħtija 800 mg Odomzo milli f’pazjenti mogħtija 200 mg Odomzo ħlief fejn jidħlu l-uġigħ muskoloskeletriku, id-dijarrea, l-uġigħ addominali, l-uġigħ ta’ ras u l-ħakk. Dan kien jgħodd ukoll f’każ tar-reazzjonijiet avversi fi grad 3/4, ħlief għall-għeja.

Lista ttabulata tal-effetti mhux mixtieqa tal-mediċina

Ir-reazzjonijiet avversi tal-mediċina għad-doża rrakkomandata skont studju pivotali kliniku f’fażi II (Tabella 2) jinsabu mniżżla skont is-sistema tal-klassifika tal-organi li tidher fid-Dizzjunarju Mediku tal-Attivitajiet Regolatorji (MedDRA) verżjoni 18. F’kull sistema tal-klassifika tal-organu, l-effetti mhux mixtieqa tal-mediċina qed jidhru skont il-frekwenza, bl-aktar reazzjonijiet frekwenti jidhru l-ewwel. F’kull ġabra ta’ frekwenza, l-effetti mhux mixtieqa tal-mediċina huma mniżżla skont is-serjetà tagħhom, bl-aktar serji jitniżżlu l-ewwel. Barra minn hekk, il-kategorija ta’ frekwenza korrispondenti għal kull reazzjoni avversa tal-mediċina tissejjes fuq il-konvenzjoni li ġejja (CIOMS III): komuni ħafna (≥1/10); komuni (≥1/100 sa <1/10); mhux komuni (≥1/1,000 sa <1/100); rari (≥1/10,000 sa <1/1,000); rari ħafna (<1/10,000); mhux magħruf (ma tistax tittieħed stima mid-data disponibbli).

[bookmark: _7017047Table_74519Adverse_reactio]Tabella 2	Reazzjonijiet avversi tal-mediċina osservati waqt studju pivotali f’fażi II

	Sistema primarja ta’ klassifika tal-organi
Terminu ppreferut
	Il-gradi kollha ta’ frekwenza
200 mg

	Disturbi fil-metaboliżmu u n-nutrizzjoni

	Tnaqqis fl-aptit
	Komuni ħafna

	Deidrazzjoni
	Komuni

	Disturbi fis-sistema nervuża

	Disgweżja
	Komuni ħafna

	Uġigħ ta’ ras
	Komuni ħafna

	Disturbi gastrointestinali

	Dardir
	Komuni ħafna

	Dijarrea
	Komuni ħafna

	Uġigħ fl-addome
	Komuni ħafna

	Rimettar
	Komuni ħafna

	Dispepsja
	Komuni

	Konstipazzjoni
	Komuni

	Disturb tar-rifluss gastroesofagali
	Komuni

	Disturbi fil-ġilda u fit-tessuti ta’ taħt il-ġilda

	Alopeċja
	Komuni ħafna

	Ħakk
	Komuni ħafna

	Raxx
	Komuni

	Tkabbir mhux normali tax-xagħar
	Komuni

	Disturbi muskoluskeletriċi u tat-tessuti konnettivi

	Spażmi fil-muskoli
	Komuni ħafna

	Uġigħ muskoluskeletriku
	Komuni ħafna

	Mijalġja
	Komuni ħafna

	Mijopatija
[għeja muskolari u dgħufija muskolari]
	Komuni

	Disturbi fis-sistema riproduttiva u fis-sider

	Amenorrea*
	Komuni ħafna

	Disturbi ġenerali u kondizzjonijiet ta’ mnejn jingħata

	Għeja
	Komuni ħafna

	Uġigħ
	Komuni ħafna

	Investigazzjonijiet

	Telf ta’ piż
	Komuni ħafna

	* Mid-79 pazjent mogħtija 200 mg Odomzo, 5 kienu nisa f’età li jistgħu joħorġu tqal. Fost dawn in-nisa, l-amenorrea dehret f’pazjent wieħed (20%).



Anormalitajiet tal-laboratorju relevanti klinikament

L-aktar anormalitajiet tal-laboratorju fi grad 3/4 rrappurtati b’inċidenza ta’ ≥ 5% li seħħew fost pazjenti ttrattati b’200 mg Odomzo kienu żieda fil-lipasi u żieda fis-CK fid-demm (Tabella 3).

[bookmark: _2020043Clinically_relevant_labora]Tabella 3	Anormalitajiet tal-laboratorju*

	Test tal-laboratorju
	Il-gradi kollha ta’ frekwenza
200 mg

	
	

	Parametri ematoloġiċi

	Tnaqqis fl-emoglobina
	Komuni ħafna

	Tnaqqis fl-għadd ta’ limfoċiti
	Komuni ħafna

	Parametri bijokimiċi
	

	Żieda tal-kreatinina fis-serum
	Komuni ħafna

	Żieda tal-fosfokinasi tal-kreatinina fis-serum (CK)
	Komuni ħafna

	Żieda tal-glukożju fid-demm
	Komuni ħafna

	Żieda tal-lipase
	Komuni ħafna

	Żieda tal-analina amino transaminasi (ALT)
	Komuni ħafna

	Żieda tal-aspartat amino transaminasi (AST)
	Komuni ħafna

	Żieda tal-amilasi
	Komuni ħafna

	* Skont l-agħar valur tal-laboratorju wara t-trattament indipendentament mil-linja bażi, gradazzjoni skont is-CTCAE verżjoni 4.03



Deskrizzjoni ta’ effetti mhux mixtieqa magħżula tal-mediċina

Reazzjonijiet avversi b’rabta mal-muskoli inkluż żieda tas-CK
L-aktar effett sekondarju relevanti klinikament f’pazjenti mogħtija terapija b’sonidegib hu t-tossiċità muskolari u jidher li hu effett tal-klassi ta’ inibituri tal-mogħdija ta’ sinjali Hedgehog (Hh). Fi studju pivotali f’fażi II l-iktar reazzjonijiet avversi komuni “relatati mal-muskoli” kienu spażmi muskolari, u kienu rrappurtati f’anqas pazjenti fost dawk mogħtija 200 mg Odomzo (54%) milli fost il-grupp mogħti 800 mg Odomzo (69%).

Kienet irrappurtata żieda tas-CK fid-demm għal Grad 3/4 fi 8% tal-pazjenti mogħtija 200 mg Odomzo. Il-biċċa l-kbira tal-pazjenti li kellhom elevazzjonijiet tas-CK fi grad 2 jew aktar żviluppaw sintomi muskolari qabel ma kien hemm iż-żidiet tas-CK. F’dawn il-pazjenti, il-valuri tal-laboratorju tas-CK żdiedu fil-gravità għal grad 2 u aktar u dan seħħ fi żmien medju ta’ 12.9 ġimgħat (medda ta’ bejn ġimagħtejn u 39 ġimgħa) wara li tnediet it-terapija b’Odomzo u s-sintomi għaddew fi żmien medju ta’ 12-il jum (għal-livell ta’ normalizzazzjoni jew grad 1) (95% CI 8 sa 14-il jum).

Pazjent li kien qed jingħata 200 mg Odomzo kellu sintomi muskolari u żidiet tas-CK ta’ aktar minn 10x ULN u kellu bżonn jingħata fluwidi minn ġol-vina, imqabbel ma’ 6 pazjenti mogħtija 800 mg Odomzo.

Fi studju pivotali f’fażi II, kien ikkonfermat li ma kienx hemm rapporti ta’ każijiet ta’ rabdomijoliżi (iddefiniti bħala livelli tas-CK >10 darbiet aktar mil-livell ta’ qabel ma ngħata t-trattament jew tal-linja bażi jew >10x ULN jekk ma kienx irrappurtat il-livell tal-linja bażi flimkien ma’ żieda ta’ 1.5 drabi tal-kreatinina fis-serum mil-livell ta’ qabel ma ngħata t-trattament jew tal-linja bażi). Madanakollu, waqt studju mhux pivotali kien ikkonfermat li kien hemm każ wieħed irrappurtat ta’ pazjent ittrattat bi 800 mg Odomzo.

Amenorrea
Fi studju pivotali f’fażi II, 2 (14.3%) minn 14-il mara li jew setgħu joħorġu tqal jew li kellhom età li setgħu joħorġu tqal sterilizzati b’ligazzjoni tubali żviluppaw amenorrea waqt it-trattament b’200 mg jew 800 mg Odomzo darba kuljum.

Popolazzjoni pedjatrika
L-evalwazzjoni tas-sigurtà fil-popolazzjoni pedjatrika hi bbażata fuq dejta minn 16-il pazjent adult u 60 pazjent pedjatriku minn Studju CLDE225X2104, u 16-il pazjent adult u 2 pazjenti pedjatriċi minn Studju CLDE225C2301. It-tul medjan tal-esponiment ta’ sonidegib matul Studju X2104 kien ta’ 97 jum (medda minn 34 sa 511 jum) għall-pazjenti adulti, u 55 jum (medda minn 2 sa 289 jum) għall-pazjenti pedjatriċi. It-tul medjan tal-esponiment ta’ sonidegib matul Studju C2301 kien ta’ 2.8 xhur (medda minn 0.4 sa 33.2 xhur) għall-pazjenti adulti, u 3.5 xhur (medda minn 1.3 sa 5.7 jum) għall-pazjenti pedjatriċi.

It-tossiċità ta’ sonidegib kif osservata fi studji C2301 u X2104 fl-adulti kienet skont it-tossiċità diġà magħrufa relatata mal-kura rrappurtata f’pazjenti adulti b’karċinoma taċ-ċelluli bażali. It-tossiċità relatata ma’ sonidegib irrappurtata f’pazjenti pedjatriċi kienet simili għar-riżultati rrappurtati fl-adulti, bl-eċċezzjonijiet tal-inċidenza mnaqqsa ta’ tossiċità tal-muskoli (eż. żidiet fis-CK osservati f’16.7% tal-pazjenti pedjatriċi meta mqabbla ma’ 50% tal-adulti fi studju X2104), u l-osservazzjoni tal-effett tal-iżvilupp wara t-twelid, b’mod partikulari b’esponiment fit-tul (irrappurtat bħala każijiet ta’ disturb tal-epiphyseal plate of phalanx, kondensazzjoni subkondrali tal-irkoppa taż-żona tal-plate tat-tkabbir, disturb tal-physeal distal femur, kondropatija, u snien imxelfin).

Fużjoni prematura tal-epifisi
Ġew irrappurtati tliet każijiet (każ wieħed ta’ ħsara tal-kartilaġni, każ wieħed ta’ disturb fl-epifisi u każ wieħed ta’ qsim tal-epifisi) ta’ disturbi fil-plates tat-tkabbir tal-epifisi f’pazjenti pedjatriċi ttrattati b’sonidegib waqt studji kliniċi iżda ma’ tistax tiġi ddeterminata rabta kawżali ma’ sonidegib b’mod konklussiv. Ġiet irrappurtata fużjoni prematura tal-epifisi f’pazjenti pedjatriċi esposti għal inibituri tal-mogħdija Hh (Hedgehog). Odomzo m’għandux jintuża f’pazjenti pedjatriċi minħabba li s-sigurtà u l-effikaċja ma ġewx determinati f’din il-popolazzjoni.

Rappurtar ta’ reazzjonijiet avversi suspettati

Huwa importanti li jiġu rrappurtati reazzjonijiet avversi suspettati wara l-awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r-riskju tal-prodott mediċinali. Il-professjonisti dwar il-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali mniżżla f’Appendiċi V.

4.9	Doża eċċessiva

Fi studji dwar l-eskalazzjoni tad-doża, Odomzo ngħata b’dożi sa 3000 mg mill-ħalq darba kuljum. Il-pazjenti għandhom ikunu segwiti mill-qrib għal episodji avversi u jingħataw miżuri ta’ għajnuna li jixirqu f’kull każ ta’ doża eċċessiva.


5.	PROPRJETAJIET FARMAKOLOĠIĊI

5.1	Proprjetajiet farmakodinamiċi

Kategorija farmakoterapewtika: Aġenti antineoplastiċi, aġenti antineoplastiċi oħrajn, Kodiċi ATC: L01XJ02

Mekkaniżmu ta’ azzjoni

Sonidegib hu inibitur tal-mogħdija tas-sinjali Hh b’bijodisponibbiltà orali. Hu jeħel ma’ Smoothened (Smo), molekula li tixbah lil riċettur imqabbad mal-proteina G li tirregola pożittivament il-mogħdija Hh u eventwalment tattiva u tirrilaxxa l-fatturi traskrittivi tal-onkoġenu assoċjat mal-glijoma (GLI) li jinduċi t-traskrizzjoni tal-ġeni tir Hh involuti fil-proliferazzjoni, id-differenzazzjoni u s-sopravivenza. Sinjali anormali Hh kienu marbuta mal-patoġenesi ta’ bosta tipi ta’ kanċer inkluż tal-karċinoma taċ-ċellola bażilari (BCC). Sonidegib li jeħel ma’ Smo se jinibixxi s-sinjali Hh u konsegwentament jimblokka t-traslokazzjoni tas-sinjal.

Effetti farmakodinamiċi

Analiżi tal-QTc tal-konċentrazzjoni ta’ sonidegib fil-plażma wriet li kien hemm żieda fil-parti superjuri ta’ naħa minnhom tal-95% intervall ta’ kunfidenza tal-QTc ta’ anqas minn 5 msek fis-Cmax fi stat wieqaf f’każ ta’ dożi ta’ 800 mg mogħtija kuljum, li jipprovdu espożizzjoni fil-plażma ta’ 2.3 drabi mqabbel mad-doża rrakkomandata ta’ 200 mg. Għaldaqstant, id-dożi terapewtiċi ta’ Odomzo mhumiex mistennija li jikkawżaw titwil sinjifikanti klinikament tal-QTc. Barra minn hekk, il-konċentrazzjonijiet ta’ sonidegib fil-plażma lil hinn minn dawk miksuba b’dożi terapewtiċi ma kenux assoċjati ma’ arritmiji jew torsades de pointes b’theddida għall-ħajja.

Ir-rispons tat-tumur kien indipendenti mid-doża ta’ Odomzo jew mill-konċentrazzjoni fil-plażma meta ngħatat doża ta’ bejn 200 mg u 800 mg.

Effikaċja klinika u sigurtà

Fi studju f’fażi II, randomizzat double-blind dwar żewġ livelli ta’ doża (200 mg jew 800 mg darba kuljum) ta’ Odomzo seħħ fost 230 pazjent li kellhom jew karċinoma taċ-ċellola bażali avvanzata lokalment (laBCC) (n=194) jew karċinoma taċ-ċellola bażali metastatika (mBCC) (n=36). Mill-230 pazjent, 16 kellhom dijanjosi tas-Sindrome ta’ Gorlin (15 laBCC u 1 mBCC). Pazjenti adulti (≥18-il sena) b’laBCC jew mBCC li ma kenux kandidati għar-radjuterapija, operazzjoni jew terapiji lokali oħrajn, kienu randomizzati sabiex jingħataw Odomzo jew 200 mg jew 800 mg kuljum sakemm tibqa’ tipprogressa l-marda jew ikun hemm tossiċità inaċċettabbli.

L-endpoint primarju tal-effikaċja tal-istudju kien ir-rata ta’ rispons objettiv skont il-Kriterji ta’ Evalwazzjoni tar-Rispons f’Tumuri Solidi (mRECIST) fost pazjenti b’laBCC u RECIST 1.1 f’pazjenti b’mBCC kif iddeterminat minn konsulta ċentrali. L-endpoints sekondarji inklużi matul ir-rispons, iż-żmien ta’ rispons tat-tumur u ta’ sopravivenza libera mill-progressjoni (PFS) skont mRECIST f’pazjenti b’laBCC u RECIST 1.1 f’pazjenti b’mBCC kif iddeterminat minn konsulta ċentrali.

Għal pazjenti b’laBCC, ir-Rispons Ġenerali Kompost tal-Kumitat ta’ Konsulta Indipendenti (IRC) kien integrat skont skens tal-MRI, ritratti kliniċi diġitali u istopatoloġija skont mRECIST evalwati b’mod ċentralizzat. Għal-laBCC, ittieħdu bijopsiji tat-tip “punch” kull darba li kien hemm konfużjoni tal-evalwazzjoni tar-rispons minħabba preżenza ta’ ulċerazzjoni leżjonali, ċesta, u jew feriti/fibrożi. Ir-rispons tat-tumur MRI kien evalwat minn RECIST 1.1. Ir-rispons tar-ritratt kliniku diġitali kien evalwat skont il-kriterji adattati tal-Għaqda Dinjija tas-Saħħa (WHO) [rispons parzjali (PR): tnaqqis ta’ ≥50% tas-somma tal-prodott tad-dijametri perpendikulari (SPD) tal-ferita; rispons komplut (CR): tneħħija tal-feriti kollha; marda progressiva: żieda ta’ ≥25% tal-SPD tal-feriti]. Għal Rispons Komplut kompost, il-modalitajiet kollha użati għall-evalwazzjoni kellhom juru nuqqas ta’ tumur.

Mill-230 pazjent magħżula b’mod randomizzat, 79 pazjent ingħataw 200 mg Odomzo. Minn dawn id-79 pazjent, 66 (83.5%) kienu pazjenti b’laBCC (37 [46.8%] b’istoloġija aggressiva u 29 [36.7%] b’istoloġija mhux aggressiva) u 13 (16.5%) kienu pazjenti b’mBCC. L-età medja tal-pazjenti kollha mogħtija 200 mg Odomzo kienet ta’ 67 sena (59.5% kellhom >65 sena), 60.8% kienu rġiel u 89.9% Kawkażjatiċi.

Il-biċċa l-kbira tal-pazjenti (laBCC 74%, mBCC 92%) kien kellhom qabel terapiji inkluż operazzjoni (laBCC 73%, mBCC 85%), radjuterapija (laBCC 18%, mBCC 54%) u terapiji antineoplastiċi (laBCC 23%, mBCC 23%).

Ir-riżultati ewlenin ta’ effikaċja skont il-konsulta ċentrali u l-evalwazzjoni tal-investigatur lokali jinsabu f’Tabella 4.

Tabella 4	Ħarsa ġenerali lejn l-effikaċja skont konsulta ċentrali u l-evalwazzjoni tal-investigatur lokali minn FASa

	
	Odomzo 200 mg

	
	Ċentrali
	Investigatur lokali

	
	laBCC
	laBCC

	
	N=66
	N=66

	Rata ta’ rispons objettiv, n (%)
	37 (56.1)
	47 	(71.2)

		95% CI
	(43.3, 68.3)
	(58.7, 81.7)

	L-aħjar rispons ġenerali, n (%)
	
	

		Rispons komplut
	3 	(4.5)b
	6 	(9.1)

		Rispons parzjali
	34 	(51.5)
	41 	(62.1)

		Stabilizzazzjoni tal-marda
	23 	(34.8)
	13 	(19.7)

		Progressjoni tal-marda
	1 	(1.5)
	1 	(1.5)

		Mhux magħruf
	5 	(7.6)
	5 	(7.6)

	Żmien għar-rispons mit-tumur (xhur)
	
	

	Medju
	4.0
	2.5

		95% CI
	(3.8, 5.6)
	(1.9, 3.7)

	Dewmien tar-rispons
	
	

	Nru ta’ episodji*
	11
	22

	Nru ċċensurat
	26
	25

	Medja (xhur)
	26.1
	15.7

		95% CI
	(NE)
	(12.0,20.2)

	Probabbiltà ta’ ħelsien minn episodji (%), (95% CI)
	
	

		6 xhur
	86.4 (67.7, 94.7)
	89.8 (74.8, 96.1)

		9 xhur
	74.9 (54.4, 87.2)
	80.7 (63.5,90.4)

		12-il xahar
	64.9 (42.3,80.4)
	71.4 (53.1, 83.6)

	Sopravivenza ħielsa minn progressjoni
	
	

	Nru ta’ episodji*
	16
	28

	Nru ċċensurat
	50
	38

	Medja (xhur)
	22.1
	19.4

		95% CI
	(NE)
	(16.6, 23.6)

	Probabbiltà ta’ sopravivenza ħielsa minn episodji (%), (95% CI)
	
	

		6 xhur
	94.8 (84.6, 98.3)
	94.7 (84.5, 98.3)

		12-il xahar
	82.0 (66.7, 90.7)
	75.5 (60.7, 85.4)

	a Is-sett ta’ analiżi sħiħa kien jinkludi l-pazjenti kollha magħżulin b’mod randomizzat (popolazzjoni maħsuba biex tingħata t-trattament).
b Tintuża biss l-istoloġija negattiva biex tiddefinixxi s-CR fost il-pazjenti li għandhom mill-inqas PR minn modalitajiet oħrajn (MRI jew fotografija) li tirriżulta f’rata ta’ CR ta’ 21.2%,
*Episodji li jirreferu għall-progressjoni tal-mara jew mewt minħabba kwalunkwe raġuni.
FAS: Sett ta’ analiżi sħiħa
CI: intervall ta’ kunfidenza
NE: mhux stimabbli



Figura 1 turi l-aħjar bidla fid-daqs tal-ferita tir għal kull pazjent b’laBCC b’doża ta’ 200 mg skont il-konsulta ċentrali.

Figura 1	L-aħjar bidla mil-linja bażi għall-feriti tir ta’ pazjenti b’laBCC skont l-evalwazzjoni tal-konsulta ċentrali minn FASBest % change from baseline (target lesions)

L-aħjar bidla % mil-linja bażi (feriti mmirati)



Ir-riżultati rrappurtati mill-pazjenti kienu evalwati bħala endpoint esploratorju billi ntuża l-Kwestjonarju Core 30 tal-Kwalità tal-Ħajja dwar l-Organizzazzjoni Ewropea għar-Riċerka u t-Trattament tal-Kanċer (EORTC QLQ-C30) u l-modulu speċifiku assoċjat mal-kanċert tar-ras u l-għonq (H&N35).

Il-maġġoranza tal-pazjenti kellhom manutenzjoni u/jew titjib fis-sintomi b’rabta mal-marda tagħhom, il-funzjonalità, u l-qagħda tas-saħħa. Iż-żmien għal deterjorazzjoni fl-iskali PRO prespeċifikati (li jikkorrispondu għal aggravar ta’ >10 punti mingħajr titjib sussegwenti) irrifletta essenzjalment il-PFS stmati.

Fl-istudju pivotali, 29.1% tal-pazjenti twaqqfu minħabba reazzjonijiet avversi, li fil-biċċa l-kbira tagħhom kienu ħfief jew moderati (ara sezzjoni 4.8).

Popolazzjoni pedjatrika

L-Aġenzija Ewropea għall-Mediċini rrinunzjat għall-obbligu li jiġu ppreżentati r-riżultati tal-istudji b’Odomzo f’kull sett tal-popolazzjoni pedjatrika għall-karċinoma taċ-ċellola bażali (ara sezzjoni 4.2 għal informazzjoni dwar l-użu pedjatriku).

L-effikaċja u s-sigurtà ta’ sonidegib ġiet studjata f’żewġ studji kliniċi li kienu jinvolvu total ta’ 62 pazjent pedjatriku. Studju CLDE225X2104 kien Studju ta’ Fażi I/II ta’ sonidegib f’pazjenti pedjatriċi b’medulloblastoma rikorrenti jew refrattorja jew tumuri oħrajn potenzjalment dipendenti fuq il-passaġġ tas-senjalazzjoni ta’ Hedgehog (Hh), u pazjenti adulti b’medulloblastoma rikorrenti jew refrattorja. Studju CLDE225C2301 kien studju ta’ Fażi II, multiċentriku, open-label, b’parti waħda, dwar l-effikaċja u s-sigurtà ta’ sonidegib orali f’pazjenti b’medulloblastoma rikaduta attivata minn Hh. Ir-riżultati juru nuqqas ta’ effikaċja sinifikanti minkejja l-istrateġija ta’ arrikkiment iffukata fuq medulloblastoma attivata minn Hh.

5.2	Tagħrif farmakokinetiku

Assorbiment

Wara l-għoti ta’ doża waħda ta’ Odomzo (100 mg sa 3000 mg) mingħajr ikel lil pazjenti bil-kanċer, il-ħin medju sakemm intlaħqet il-quċċata tal-konċentrazzjoni (Tmax) kien ta’ sagħtejn sa 4 sigħat. Sonidegib wera żidiet proporzjonali għad-doża fl-AUC u s-Cmax meta mogħtija doża li tvarja minn 100 mg għal 400 mg, imma anqas miż-żidiet proporzjonali għad-doża meta mogħtija aktar minn 400 mg. Ma kienx hemm evidenza ta’ bidla fit-tneħħija b’dożi ripetuti skont analiżi farmakokinetika tal-popolazzjoni u l-akkumulazzjoni stmata fi stat wieqaf kien ta’ 19-il darba irrispettivament mid-doża. L-istat wieqaf intlaħaq madwar 4 xhur wara t-tnedija ta’ sonidegib. Il-medja tal-istat wieqaf Ctrough għal 200 mg kien ta’ 830 ng/ml (medda ta’ 200 sa 2400 ng/ml) f’pazjenti bil-kanċer. Imqabbel mal-istat ta’ sawm, is-Cmax u l-AUC ta’ 800 mg Odomzo żdied b’7.8 u 7.4 drabi, irrispettivament meta d-doża ngħatat ma’ ikla b’livell għoli ta’ xaħam. Imqabbel mal-istat ta’ sawm, is-Cmax u l-AUC ta’ Odomzo 200 mg żdiedu bi 2.8 u 3.5 drabi, rispettivament, meta d-doża ngħatat ma’ ikla ħafifa. Imqabbel mal-istat ta’ sawm is-Cmax u l-AUC ta’ Odomzo 200 mg żdiedu b’1.8 u 1.6 drabi, rispettivament, meta ttieħdet ikla moderata sa sagħtejn qabel l-għoti tad-doża. Ikla moderata meħuda sa siegħa wara l-għoti ta’ Odomzo 200 mg waslet għal espożizzjonijiet simili mqabbel mal-istat ta’ sawm.

Distribuzzjoni

Skont analiżi farmakokinetika tal-popolazzjoni ta’ 351 pazjent mogħtija dożi orali ta’ Odomzo fil-firxa tad-dożi ta’ bejn 100 mg u 3000 mg, il-volum ta’ distribuzzjoni apparenti fi stat wieqaf (Vss/F) kien ta’ 9170 litru. Il-livell ta’ sonidegib fil-ġilda fi stat wieqaf kien 6 darbiet ogħla milli fil-plażma.

Sonidegib weħel b’saħħa mal-proteini umani fil-plażma (albumina tas-serum uman u aċidu alpha-1 glikoproteina) in vitro (>97%), u t-twaħħil ma kienx jiddependi mill-konċentrazzjoni minn 1 ng/ml għal 2500 ng/ml.

Skont dejta in vitro, sonidegib mhuwiex sottostrat ta’ P-gp, BCRR jew tal-proteina multireżistenti 2 (MRP2). Sonidegib ma inibixxiex it-trasportaturi tal-effluss apikali, P-gp jew MRP2, it-trasportaturi ta’ adozzjoni epatika OATP1B1 jew OATP1B3, it-trasportaturi ta’ adozzjoni tal-anjoni organiku renali OAT1 u OAT3, jew it-trasportaturi ta’ adozzjoni tal-kazzjoni organika OCT1 jew OCT2 f’konċentrazzjonijiet relevanti b’mod kliniku.

Bijotrasformazzjoni

Sonidegib hu mmetabolizzat primarjament b’CYP3A4. Sonidegib mhux mibdul irrappreżenta 36% tar-radjuattività ċirkolatorja u l-metabolit ċirkolatorju ewlieni (45% tal-espożizzjoni ġenitur) identifikat fil-plażma hu l-prodott idroliżi ta’ sonidegib u hu inattiv farmakoloġikament. Il-metaboliti kollha kienu mistennija li jkunu 4 sa 90 darba inqas qawwija minn sonidegib.

Eliminazzjoni

Sonidegib u l-metaboliti tiegħu huma eliminati primarjament mir-rotta epatika bi 93.4% tad-doża mogħtija rkuprata fl-ippurgar u 1.95% rkuprata fl-awrina. Sonidegib mhux mibdul fl-ippurgar kien jirrappreżenta 88.7% tad-doża mogħtija u ma deherx fl-awrina. Il-half life tal-eliminazzjoni (t1/2) ta’ sonidegib stmata mill-imudellar tal-farmakokinetiċi tal-popolazzjoni kienet ta’ madwar 28 jum.

Popolazzjonijiet speċjali

[bookmark: _4231754Patients_with_hepatic_impa]Pazjenti b’indeboliment tal-fwied
Il-farmakokinetiċi ta’ sonidegib kienu eżaminati f’suġġetti b’indeboliment epatiku minn ħafif (Child-Pugh klassi A; n=8), moderat (Child-Pugh klassi B; n=8) jew gravi (Child-Pugh klassi C; n=9) u fi 8 suġġetti b’saħħithom b’funzjoni tal-fwied normali. Is-Cmax ta’ sonidegib wara doża waħda ta’ 800 mg mogħtija oralment kien 20%, 21% u 60% aktar baxx f’pazjenti b’indeboliment epatiku ħafif, moderat u gravi, risepttivament, imqabbel ma’ pazjenti b’funzjoni epatika normali. L-AUCinf ta’ sonidegib kien 40%, 22% u 8% aktar baxx, rispettivament. L-AUClast kien 35% aktar baxx f’pazjenti b’indeboliment epatiku ħafif, 14% ogħla f’pazjenti b’indeboliment epatiku moderat u 23% aktar baxx f’pazjenti b’indeboliment epatiku gravi. Mhuwiex meħtieġ tibdil fid-doża mogħtija lil pazjenti b’indeboliment epatiku.

[bookmark: _4332021Patients_with_renal_impair]Pazjenti b’indeboliment tal-kliewi
L-effett tal-indeboliment renali fuq l-espożizzjoni sistemika ta’ sonidegib ma ġiex studjat. Minħabba li sonidegib ma jgħaddix mill-kliewi, mhux imbassar li jkun hemm tibdil fl-espożizzjoni sistemika f’pazjenti b’indeboliment renali. Analiżi farmakokinetika tal-popolazzjoni ma sabitx li kien hemm influwenza qawwija fuq il-funzjoni tal-kliewi (it-tneħħija tal-kreatinina kienet ta’ >27 ml/min) fejn tidħol it-tneħħija apparenti (CL/F) ta’ sonidegib u dan jissuġġerixxi li mhux meħtieġ aġġustament tad-doża f’pazjenti b’indeboliment renali.

Effetti tal-età, il-piż u s-sess
Analiżijiet farmakokinetiċi tal-popolazzjoni wrew li l-età (firxa evalwata minn 20‑93 sena, medja 61 sena), il-piż (firxa evalwata 42‑181 kg, medja 77 kg), is-sess, jew it-tneħħija tal-kreatinina (firxa evalwata 27.3‑290 ml/min, medja 92.9 ml/min) m’għandhomx effetti relevanti klinikament fuq l-espożizzjoni sistemika ta’ sonidegib.

[bookmark: _4532526Effect_of_Ethnicity]Effett tal-etniċità
Is-Cmax u l-AUCinf ta’ sonidegib f’suġġetti b’saħħithom Ġappuniżi kienu 1.56 u 1.68 drabi ogħla, rispettivament, minn dawk f’suġġetti b’saħħithom mill-Punent f’każ ta’ doża waħda ta’ 200 mg.

5.3	Tagħrif ta’ qabel l-użu kliniku dwar is-sigurtà

Sonidegib kien evalwat fil-firien u l-klieb.

Tossikoloġija ġenerali

Il-maġġoranza tal-effetti avversi ta’ sonidegib tista’ tkun attribwita għall-mekkaniżmu farmakoloġiku tal-azzjoni tiegħu fuq il-mogħdijiet ta’ żvilupp u l-effetti fuq il-firien u l-klieb kienu jixxiebhu. Bosta effetti seħħew qrib l-espożizzjonijiet umani maħsuba. Dawn l-effetti osservati waqt espożizzjonijiet relevanti klinikament jinkludu l-għeluq tal-pjattaformi tat-tkabbir tal-għadam, effetti fuq it-tkabbir tas-snien, effetti fuq il-passaġġ riproduttiv tal-irġiel u n-nisa, atrofija tal-follikali tax-xagħar b’alopeċja, tossiċità gastrointestinali b’telf tal-piż u effetti fuq l-għeqiedi limfatiċi. b’espożizzjonijiet ’il fuq sew mill-espożizzjoni klinika, organu tir ieħor kien il-fwied.

[bookmark: _4851319Carcinogenesis_and_mutagen]Karċinoġenesi u mutaġenesi

Sonidegib ma nstabx li jagħmel ħsara lill-ġenetika fi studji li saru in vitro u in vivo. Ebda potenzjal karsinoġeniku ma ġie identifikat fi studji karsinoġeniċi fuq firien u ġrieden. Madankollu, livelli ta’ esposizzjoni kienu ferm taħt il-livelli ta’ esposizzjoni kliniċi fil-firien, u madwar livelli ta’ esposizzjoni kliniċi fil-ġrieden.

Tossiċità riproduttiva u fl-iżvilupp

Intwera li Sonidegib kien fetotossiku għall-fniek, kif evidenzjat permezz ta’ abborti u/jew riassorbiment totali tal-feti u effetti teratoġeniċi li wasslu għal malformazzjonijiet gravi b’espożizzjoni mill-aktar baxxa. L-effetti teratoġeniċi kienu jinkludu malformazzjonijiet vertebrali, tar-riġel distali u diġitali, malformazzjoni kranjofaċjali gravi u difetti gravi fil-linja medjana. Dehret ukoll fetotossiċità fil-firien minħabba espożizzjoni maternali mill-aktar baxxa. Kien hemm tnaqqis fil-fertilità minħabba espożizzjoni baxxa f’firien nisa. F’każ ta’ firien irġiel ittrattati b’sonidegib, l-espożizzjoni b’madwar darbtejn aktar l-espożizzjoni klinika ma kellhiex effett fuq il-feritilità tal-irġiel.

Valutazzjoni tar-riskju ambjentali (ERA).

Studji dwar il-valutazzjoni tar-riskju ambjentali urew li sonidegib jista'  jippreżenta riskju għall-ilma tal-wiċċ. (ara taqsima 6.6).


6.	TAGĦRIF FARMAĊEWTIKU

6.1	Lista ta’ eċċipjenti

Kontenut tal-kapsula

Crospovidone Tip A
Lactose monohydrate
Magnesium stearate
Poloxamer 188
Silica, colloidal anhydrous
Sodium laurilsulfate

Qafas tal-kapsula

Gelatin
Iron oxide aħmar (E172)
Titanium dioxide (E171)

Linka stampata

Iron oxide iswed (E172)
Propylene glycol (E1520)
Shellac

6.2	Inkompatibbiltajiet

Mhux applikabbli.

6.3	Żmien kemm idum tajjeb il-prodott mediċinali

5 snin

6.4	Prekawzjonijiet speċjali għall-ħażna

Taħżinx f’temperatura ’l fuq minn 30°C.
Aħżen fil-pakkett oriġinali sabiex tilqa’ mill-umdità.

6.5	In-natura tal-kontenitur u ta’ dak li hemm ġo fih

10 x 1 kapsula iebsa f’folji tal-PCTFE/PVC/aluminju pperforati li fihom dożi singoli.

Kull pakkett fih 10 jew 30 kapsula iebsa.

Jista’ jkun li mhux il-pakketti tad-daqsijiet kollha jkunu fis-suq.

[bookmark: OLE_LINK1]6.6	Prekawzjonijiet speċjali li għandhom jittieħdu meta jintrema

Dan il-prodott mediċinali jista’ jippreżenta riskju għall-ambjent (ara taqsima 5.3).

Kull fdal tal-prodott mediċinali li ma jkunx intuża jew skart li jibqa’ wara l-użu tal-prodott għandu jintrema kif jitolbu l-liġijiet lokali.


7.	DETENTUR TAL-AWTORIZZAZZJONI GĦAT-TQEGĦID FIS-SUQ

Sun Pharmaceutical Industries Europe B.V.
Polarisavenue 87
2132JH Hoofddorp
L-Olanda


8.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/15/1030/001
EU/1/15/1030/002


9.	DATA TAL-EWWEL AWTORIZZAZZJONI/TIĠDID TAL-AWTORIZZAZZJONI

Data tal-ewwel awtorizzazzjoni: 14 Awwissu 2015
Data tal-aħħar tiġdid: 20 Mejju 2020 


10.	DATA TA’ REVIŻJONI TAT-TEST


Informazzjoni ddettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini http://www.ema.europa.eu.

























ANNESS II

A.	MANIFATTUR RESPONSABBLI GĦALL-ĦRUĠ TAL-LOTT

B.	KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU

Ċ.	KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ

D.	KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI

[bookmark: page_total_master7][bookmark: page_total]
A.	MANIFATTUR RESPONSABBLI GĦALL-ĦRUĠ TAL-LOTT

Isem u indirizz tal-manifattur responsabbli għall-ħruġ tal-lott

Sun Pharmaceutical Industries Europe B.V.
Polarisavenue 87
2132JH Hoofddorp
L-Olanda


B.	KONDIZZJONIJIET JEW RESTRIZZJONIJIET RIGWARD IL-PROVVISTA U L-UŻU

Prodott mediċinali li jingћata b’riċetta ristretta tat-tabib (ara Anness I: Sommarju tal-Karatteristiċi tal-Prodott, sezzjoni 4.2).


Ċ.	KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ

· Rapporti perjodiċi aġġornati dwar is-sigurtà

Ir-rekwiżiti biex jiġu ppreżentati PSURs għal dan il-prodott mediċinali huma mniżżla fil-lista tad-dati ta’ referenza tal-Unjoni (lista EURD) prevista skont l-Artikolu 107c(7) tad-Direttiva 2001/83/KE u kwalunkwe aġġornament sussegwenti ppubblikat fuq il-portal elettroniku Ewropew tal-mediċini.



D.	KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI

· Pjan tal-ġestjoni tar-riskju (RMP)

Id-detentur tal-awtorizzazzjoni għat-tqegħid fis-suq (MAH) għandu jwettaq l-attivitajiet u l-interventi meħtieġa ta’ farmakoviġilanza dettaljati fl-RMP maqbul ippreżentat fil-Modulu 1.8.2 tal-awtorizzazzjoni għat-tqegħid fis-suq u kwalunkwe aġġornament sussegwenti maqbul tal-RMP.

RMP aġġornat għandu jiġi ppreżentat:
· Meta l-Aġenzija Ewropea għall-Mediċini titlob din l-informazzjoni;
· Kull meta s-sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r-riskju jew minħabba li jintlaħaq għan importanti (farmakoviġilanza jew minimizzazzjoni tar-riskji).

Jekk il-preżentazzjoni ta’ PSUR u l-aġġornament ta’ RMP jikkoinċidu, dawn jistgħu jiġu ppreżentati fl-istess ħin.

· Miżuri addizzjonali għall-minimizzazzjoni tar-riskji

Qabel it-tnedija f’kull Stat Membru d-Detentur tal-Awtorizzazzjoni għat-Tqegħid fis-Suq (MAH) għandu jaqbel ma’ dan li ġej mal-Awtorità Nazzjonali Kompetenti:
· Il-parti nazzjonali tad-DHPC
· Il-metodoloġija sabiex tinġabar l-informazzjoni dwar l-użu ta’ Odomzo u l-osservanza tal-programm ta’ farmakoviġilanza tat-tqala u l-effettività tiegħu
· Il-format u l-kontenut tal-materjal għall-professjonisti fil-qasam tal-kura tas-saħħa u l-pazjenti

L-MAH għandha tqassam l-ittra ta’ Komunikazzjoni Diretta għall-Professjonisti fil-Qasam tal-Kura tas-Saħħa mat-tnedija tal-prodott, li għandu jkollha dan li ġej:
· It-test ewlieni kif miftiehem mas-CHMP
· Ir-rekwiżiti nazzjonali speċifiċi kif miftiehem mal-Awtorità Nazzjonali Kompetenti dwar:
· It-tqassim tal-prodott
· Il-miżuri li jiżguraw li l-azzjonijiet kollha xierqa twettqu qabel ma jingħata u jitqassam Odomzo mill-ispiżeriji

L-MAH għandha l-ħin kollu tara li t-tobba kollha li huma mistennija jippreskrivu Odomzo jingħataw dan li ġej:
· L-informazzjoni dwar il-prodott
· Il-materjal edukattiv għall-professjonisti fil-qasam tal-kura tas-saħħa
· Il-kartuna tat-tfakkir għall-professjonisti fil-qasam tal-kura tas-saħħa	
· Il-materjal edukattiv għall-pazjenti
· Il-kartuna tat-tfakkir għall-pazjenti

Il-materjal edukattiv għall-professjonisti fil-qasam tal-kura tas-saħħa dwar Odomoz għandu jkollu l-punti ewlenin li ġejjin:
· Tagħrif bażiku dwar Odomzo, l-indikazzjoni llinċenzjata u l-pożoloġija tiegħu
· Talba sabiex il-pazjenti jkunu mgħarrfa dwar ir-riskji teratoġeniċi assoċjati ma’ Odomzo u l-bżonn li l-fetu ma jkunx espost għall-mediċina
· Deskrizzjoni tal-programm ta’ prevenzjoni tat-tqala u l-kategorizzazzjoni tal-pazjenti skont is-sess u l-potenzjal li persuna toħroġ tqila
· Tagħrif dwar il-forom irrakkomandati ta’ kontraċezzjoni kemm għan-nisa kif ukoll għall-irġiel
· L-obbligazzjonijiet tal-professjonisti fil-qasam tal-kura tas-saħħa b’rabta mal-preskrizzjoni ta’ Odomzo
· Parir li jipproteġi nisa li jistgħu joħorġu tqal
· Parir li jipproteġi lill-irġiel
· Rekwiżiti f’każ ta’ tqala
· Informazzjoni għall-pazjenti li m’għandhomx jagħtu d-demm matul it-trattament b’Odomzo u għal mill-inqas 20 xhur wara l-aħħar doża tagħhom
· Lista ta’ kontroll għall-professjonisti fil-qasam tal-kura tas-saħħa biex jaraw li l-pazjenti jingħataw pariri xierqa
· Il-bżonn li jkun żgurat li l-pazjenti kollha jimlew u jiffirmaw l-Formula ta’ Verifikazzjoni tal-Pariri ta’ Odomzo li għandha tkun parti mill-materjal edukattiv għall-professjonisti fil-qasam tal-kura tas-saħħa
· Rappurtar ta’ episodji avversi

Il-materjal edukattiv għall-pazjenti mogħtija Odomzo għandu jkollu l-punti ewlenin li ġejjin:
· Informazzjoni għall-pazjenti dwar ir-riskji teratoġeniċi assoċjati ma’ Odomzo u l-bżonn li l-fetu ma jkunx espost għall-mediċina
· Il-bżonn li tintuża kontraċezzjoni xierqa u li tingħata definizzjoni ta’ x’inhi kontraċezzjoni xierqa
· Arranġamenti speċifiċi jew oħrajn applikabbli b’mod nazzjonali għall-preskrizzjoni ta’ Odomzo sabiex ikun jista’ jinbiegħ mill-ispiżeriji
· Odomzo m’għandux jingħata lil xi persuna oħra kif ukoll tagħrif dwar kif teħles minn prodott mediċinali li mhux se jintuża u l-bżonn li l-kapsuli Odomzo jinżammu f’post fejn ma jidhrux u ma jintlaħqux mit-tfal
· Li l-pazjenti m’għandhomx jagħtu d-demm waqt it-trattament u għal mill-inqas 20 xhur wara l-aħħar doża tagħhom
· Li l-pazjenta m’għandhiex tredda’ waqt it-trattament u għal mill-inqas 20 xhur wara l-aħħar doża tagħha
· Li l-pazjenti għandhom jgħidu lill-professjonist fil-qasam tal-kura tas-saħħa dwar kwalunkwe reazzjoni avversa
· Tagħrif għal nisa li jistgħu joħorġu tqal
· Tagħrif għall-irġiel

Il-kartuna ta’ tfakkir għall-professjonist fil-qasam tal-kura tas-saħħa għandu jkollha l-elementi ewlenin li ġejjin:
· Tagħrif għal nisa li jistgħu joħorġu tqal
· Tagħrif għall-irġiel
· Il-ħtieġa li l-pazjenti kollha jkunu mgħarrfa sabiex jirruppurtaw minnufih lill-professjonist fil-qasam tal-kura tas-saħħa li qed jittrattahom kwalunkwe suspett ta’ tqala f’pazjenti nisa, jew fis-sieħba tal-pazjenti rġiel
· Fakkar lill-pazjenti sabiex jirritornaw kapsuli mhux użati malli jintemm it-trattament (ir-rimi tal-mediċina jiddependi mir-rekwiżiti lokali)
· Fakkar lill-pazjenti sabiex ma jagħtux demm waqt it-trattament u għal mill-inqas 20 xahar wara l-aħħar doża

Il-kartuna ta’ tfakkir għall-pazjenti għandu jkollha l-punti ewlenin li ġejjin:
· Informazzjoni għall-pazjenti dwar riskji teratoġeniċi assoċjati ma’ Odomzo u l-bżonn li l-fetu ma jkunx espost għall-mediċina
· Sabiex ma jagħtux demm waqt it-trattament u għal mill-inqas 20 xahar wara l-aħħar doża
· Tagħrif għal nisa li jistgħu joħorġu tqal
· Tagħrif għall-irġiel
· Sabiex jirritornaw kapsuli mhux użati malli jintemm it-trattament (ir-rimi tal-mediċina jiddependi mir-rekwiżiti lokali)
· Numri tat-telefon fejn jistgħu jċemplu f’każ ta’ emerġenza


























ANNESS III

TIKKETTAR U FULJETT TA’ TAGĦRIF
























A. TIKKETTAR


TAGĦRIF LI GĦANDU JIDHER FUQ IL-PAKKETT TA’ BARRA

IL-PAKKETT TA’ BARRA


1.	ISEM TAL-PRODOTT MEDIĊINALI

Odomzo 200 mg kapsuli iebsa
sonidegib


2.	DIKJARAZZJONI TAS-SUSTANZA(I) ATTIVA(I)

Kull kapsula iebsa fiha 200 mg sonidegib (bħala fosfat).


3.	LISTA TA’ EĊĊIPJENTI

Fih il-lactose. Aqra l-fuljett ta’ tagħrif għal aktar tagħrif.


4.	GĦAMLA FARMAĊEWTIKA U KONTENUT

Kapsuli iebsa

10 x 1 kapsula iebsa
30 x 1 kapsula iebsa


5.	MOD TA’ KIF U MNEJN JINGĦATA

Użu orali
Aqra l-fuljett ta’ tagħrif qabel l-użu.
Tfarrakx, tiftaħx jew tomgħodx il-kapsula.


6.	TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL

Żomm fejn ma jidhirx u ma jintlaħaqx mit-tfal.


7.	TWISSIJA(IET) SPEĊJALI OĦRA, JEKK MEĦTIEĠA

Riskju ta’ difetti gravi fit-twelid.
Tużahx waqt it-tqala jew waqt li qed tredda’.
Għandek issegwi il-Programm ta’ Prevenzjoni tat-Tqala ta’ Odomzo.


8.	DATA TA’ SKADENZA

EXP


9.	KONDIZZJONIJIET SPEĊJALI TA’ KIF JINĦAŻEN

Taħżinx f’temperatura ’l fuq minn 30°C.
Aħżen fil-pakkett oriġinali sabiex tilqa’ mill-umdità.


10.	PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI, JEKK HEMM BŻONN

Kull fdal tal-prodott mediċinali li ma jkunx intuża għandu jintrema kif jitolbu l-liġijiet lokali.


11.	ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ

Sun Pharmaceutical Industries Europe B.V.
Polarisavenue 87
2132JH Hoofddorp
L-Olanda


12.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/15/1030/001		10 kapsuli iebsa
EU/1/15/1030/002		30 kapsula iebsa


13.	NUMRU TAL-LOTT

Lot


14.	KLASSIFIKAZZJONI ĠENERALI TA’ KIF JINGĦATA


15.	ISTRUZZJONIJIET DWAR L-UŻU


16.	INFORMAZZJONI BIL-BRAILLE

Odomzo 200 mg

17.	IDENTIFIKATUR UNIKU – BARCODE 2D

barcode 2D li jkollu l-identifikatur uniku inkluż


18.	IDENTIFIKATUR UNIKU - DATA LI TINQARA MILL-BNIEDEM

PC
SN
NN


TAGĦRIF MINIMU LI GĦANDU JIDHER FUQ IL-FOLJI JEW FUQ L-ISTRIXXI

FOLJI


1.	ISEM TAL-PRODOTT MEDIĊINALI

Odomzo 200 mg kapsuli
sonidegib


2.	ISEM TAD-DETENTUR TAL-AWTORIZZAZZJONI GĦAT-TQEGĦID FIS-SUQ

Sun Pharmaceutical Industries Europe B.V.


3.	DATA TA’ SKADENZA

EXP


4.	NUMRU TAL-LOTT

Lot


5.	OĦRAJN

























B. FULJETT TA’ TAGĦRIF

Fuljett ta’ tagħrif: Informazzjoni għall-pazjent

Odomzo 200 mg kapsuli iebsa
sonidegib


Odomzo jista’ jikkawża difetti gravi fit-twelid. Jista’ jwassal għall-mewta tat-tarbija qabel ma titwieled jew fi żmien qasir wara li titwieled. Ma tistax toħroġ tqila waqt li qed tieħu dil-mediċina. Għandek timxi mal-istruzzjonijiet dwar il-kontraċezzjoni misjuba f’dan il-fuljett.

Aqra sew dan il-fuljett kollu qabel tibda tieħu din il-mediċina peress li fih informazzjoni importanti għalik.
· Żomm dan il-fuljett. Jista’ jkollok bżonn terġa’ taqrah.
· Jekk ikollok aktar mistoqsijiet, staqsi lit-tabib jew lill-ispiżjar tiegħek.
· Din il-mediċina ġiet mogħtija lilek biss. M’għandekx tgħaddiha lil persuni oħra. Tista’ tagħmlilhom il-ħsara, anki jekk ikollhom l-istess sinjali ta’ mard bħal tiegħek.
· Jekk ikollok xi effett sekondarju, kellem lit-tabib jew lill-ispiżjar tiegħek. Dan jinkludi xi effett sekondarju li mhuwiex elenkat f’dan il-fuljett. Ara sezzjoni 4.

F’dan il-fuljett:

1.	X’inhu Odomzo u għaxliex jintuża
2.	X’għandek tkun taf qabel ma tieħu Odomzo
3.	Kif għandek tieħu Odomzo
4.	Effetti sekondarji possibbli
5.	Kif taħżen Odomzo
6.	Kontenut tal-pakkett u informazzjoni oħra


1.	X’inhu Odomzo u għaxliex jintuża

X’inhu Odomzo
Odomzo fih is-sustanza attiva sonidegib. Hu mediċina għall-kontra l-kanċer.

Għalxiex jintuża Odomzo
Odomzo jintuża biex wieħed jittratta adulti li għandhom tip ta’ kanċer tal-ġilda msejjaħ karċinoma taċ-ċellola bażali. Jintuża meta l-kanċer ikun infirex lokalment u ma jistax ikun ittrattat b’operazzjoni jew radjazzjoni.

Kif jaħdem Odomzo
It-tkabbir normali taċ-ċelloli hu kkontrollat minn sinjali kimiċi varji. F’pazjenti li għandhom karċinoma taċ-ċellola bażali, it-tibdiliet iseħħu fil-ġeni li jikkontrollaw parti minn dan il-proċess magħruf bħala “il-mogħdija hegehog”. Dan iwassal biex is-sinjali li jġiegħlu ċ-ċelloli tal-kanċer jikbru jispiċċaw bla kontroll. Odomzo jaħdem billi jimblokka dan il-proċess, iwaqqaf iċ-ċelloli tal-kanċer milli jikbru u jiffurmaw ċelloli ġodda.


2.	X’għandek tkun taf qabel ma tieħu Odomzo

Aqra l-istruzzjonijiet speċifiċi mogħtija mit-tabib tiegħek, b’mod partikulari dwar l-effetti ta’ Odomzo fuq trabi li għadhom fil-ġuf.

Aqra sew l-istruzzjonijiet misjuba fil-fuljett tal-pazjent u l-kartuna ta’ tfakkir li ngħatatlek mit-tabib tiegħek u imxi magħhom.

Tiħux Odomzo
· jekk int allerġiku għal sonidegib jew għal xi sustanza oħra ta’ din il-mediċina (elenkati fis-sezzjoni 6).
· jekk inti tqila jew taħseb li inti tqila. Dan minħabba li Odomzo jista’ jwassal biex issir ħsara lit-tarbija tiegħek fil-ġuf jew saħansitra biex tmut (ara s-sezzjoni “Tqala”).
· jekk qed tredda’. Dan minħabba li mhux magħruf jekk Odomzo jistax jgħaddi mal-ħalib tas-sider u jwassal biex issir ħsara lit-tarbija tiegħek (ara s-sezzjoni “Treddigħ”).
· jekk tista’ toħroġ tqila imma ma tistax jew ma tixtieqx timxi mal-miżuri meħtieġa li ma jħallux li jkun hemm tqala mniżżla fil-Programm ta’ Prevenzjoni ta’ Tqala ta’ Odomzo.
Tiħux Odomzo jekk xi waħda minn dawn ta’ hawn fuq tgħodd għalik. Jekk m’intix ċert/a, kellem lit-tabib jew lill-ispiżjar tiegħek qabel ma tieħu Odomzo.

Tagħrif ieħor dwar il-punti ta’ hawn fuq jista’ jinstab fit-taqsimiet “Tqala”, “Treddigħ”, “Fertilità” u “Kontraċezzjoni għan-nisa u l-irġiel”.

Twissijiet u prekawzjonijiet
· Odomzo jista’ jwassal għal problemi muskolari. Kellem lit-tabib tiegħek qabel ma tieħu Odomzo jekk għandek storja ta’ bugħawwiġ fil-muskoli jew dgħufija muskolari jew jekk qed tieħu mediċini oħrajn. Xi mediċini (eż. mediċini użati biex jittrattaw livell għoli ta’ kolesterol) jistgħu jwasslu sabiex jiżdied ir-riskju ta’ problemi muskolari. Kellem lit-tabib jew lill-ispiżjar tiegħek minnufih jekk juġgħuk il-muskoli jew tħoss bugħawwiġ fil-muskoli jew dgħufija muskolari mingħajr ebda spjegazzjoni inti u tieħu t-trattament b’Odomzo. It-tabib tiegħek jaf ikollu bżonn ibiddel, jew iwaqqaf it-trattament tiegħek b’mod temporanju jew permanenti.
· M’għandekx tagħti d-demm waqt li qed tieħu t-trattament b’Odomzo u għal 20 xahar wara li jkun intemm it-trattament tiegħek.
· Jekk inti raġel, m’għandekx tiġġenera tarbija jew toffri sperma fi kwalunkwe ħin waqt it-trattament u għal 6 xhur wara l-aħħar doża.
· It-tabib tiegħek se jiċċekkja l-ġilda tiegħek b’mod regolari għal tip ieħor ta’ kanċer imsejjaħ karċinoma taċ-ċellola skwamuża (SCC). Mhux magħruf jekk is-SCC tistax tkun relatata mat-trattament b’Odomzo. Normalment dan it-tip ta’ kanċer jidher fuq ġilda li saritilha ħsara bix-xemx, ma jinfirixx u jista’ jitfejjaq. Kellem lit-tabib tiegħek jekk tinnota xi tibdiliet fil-ġilda tiegħek.
· Qatt m’għandek tagħti din il-mediċina lil ħaddieħor. Għandek tieħu lura l-kapsuli mhux użati malli jintemm it-trattament tiegħek. Kellem lit-tabib jew l-ispiżjar tiegħek dwar fejn għandek tieħu lura l-kapsuli.

Testijiet tad-demm matul it-trattament b'Odomzo
It-tabib tiegħek se joħodlok id-demm biex jittestjah qabel it-trattament, u possibbilment matul it-trattament ukoll. Dawn it-testijiet se jiċċekkjaw saħħet il-muskoli tiegħek billi jitkejlu l-livelli ta’ enzima fid-demm tiegħek imsejħa fosfokinasi tal-kreatinina.

Tfal u adolexxenti (taħt it-18-il sena)
Odomzo m’għandux jintuża mat-tfal u adolexxenti taħt it-18-il sena. Ġew osservati problemi fis-snien li għadhom qed jikbru u fl-għadam b'din  il-mediċina. Odomzo jista’ jwaqqaf l-għadam fi tfal u adolexxenti milli jkompli jikber. Dan jista’ jseħħ ukoll wara li jkun twaqqaf it-trattament.

Mediċini oħra u Odomzo
Għid lit-tabib jew lill-ispiżjar tiegħek jekk qiegħed tieħu, ħadt dan l-aħħar jew tista’ tieħu xi mediċina oħra. Dan jinkludi mediċini mixtrija mingħajr ir-riċetta tat-tabib u mediċini erbali. Dan minħabba li Odomzo jista’ jaffettwa l-mod xi mediċini jaħdmu. Xi mediċini oħrajn jistgħu wkoll jaffettwaw il-mod kif jaħdem Odomzo, jew jagħmilha aktar possibbli li inti jkollok effetti sekondarji.

B’mod partikulari għid lit-tabib jew lill-ispiżjar tiegħek jekk qed tieħu xi wieħed minn dawn li ġejjin:
· mediċini bħalma huma statini u derivattivi tal-aċidu fibriku użati biex jittrattaw kolesterol għoli u lipidi
· vitamina B3, magħrufa wkoll bħala nijaċin
· mediċini bħalma huma methotrexate, mitoxantrone, irinotecan, jew topotecan użati biex jittrattaw ċerti tipi ta’ kanċers jew mardiet oħrajn bħalma huma problemi gravi fil-ġogi (artrite rewmatojde) u psorajżi
· mediċini bħalma huma telithromycin, rifampicin jew rifabutin użati biex jittrattaw infezzjonijiet batteriċi
· mediċini bħalma huma ketoconazole (ma jinkludix xampujiet u kremi), itraconazole, posaconazole jew voriconazole użati biex jittrattaw infezzjonijiet fungali
· mediċini bħalma huma chloroquine u hydroxychloroquine użati biex jittrattaw infezzjonijiet minn parasiti kif ukoll mardiet oħrajn bħalma huma l-artrite rewmatojde jew il-lupus erythematosus
· mediċini bħal ritonavir, saquinavir, jew zidovudine użati biex jittrattaw l-AIDS jew l-HIV
· mediċini bħalma huma carbamazepine, phenytoin jew phenobarbital użati biex jittrattaw attakki epilettiċi
· mediċina msjeħa nefazodone użata biex tittratta d-dipressjoni
· mediċina msejħa penicillamine użata biex tittratta l-artrite rewmatojde
· mediċina erbali msejħa St John’s wort (magħrufa wkoll bħala Hypericum perforatum) użata biex tittratta d-dipressjoni.
Jekk xi waħda minn dawn ta’ hawn fuq tgħodd għalik jew m’intix ċert, għid lit-tabib tiegħek qabel ma tieħu Odomzo.

Dawn il-mediċini għandhom jintużaw b’attenzjoni jew ikun hemm bżonn li jiġu evitati matul it-trattament b’Odomzo. Jekk qed tieħu waħda minn dawn, it-tabib tiegħek jista’ jkollu bżonn jagħtik mediċina alternattiva.

Matul it-trattament b’Odomzo, għandek ukoll tgħid lit-tabib jew lill-ispiżjar tiegħek jekk ingħatajtx mediċina oħra li għadek ma kontx tieħu qabel.

Tqala
Teħux Odomzo jekk inti tqila, taħseb li tista’ tkun tqila, jew qed tippjana li toħroġ tqila matul iż-żmien tat-trattament tiegħek jew matul l-20 xahar wara li jkun intemm it-trattament tiegħek. Għandek tieqaf tieħu Odomzo u tkellem minnufih lit-tabib tiegħek jekk toħroġ tqila jew tissuspetta li tista’ tkun tqila. Odomzo jista’ jwassal biex it-tarbija tiegħek ikollha difetti gravi fit-twelid jew iwassal għall-mewt tat-tarbija tiegħek fil-ġuf. Istruzzjonijiet speċifiċi (il-Programm ta’ Prevenzjoni ta’ Tqala ta’ Odomzo) li ngħatawlek mit-tabib tiegħek fihom tagħrif b’mod partikulari dwar l-effetti ta’ Odomzo fuq trabi li għadhom fil-ġuf.

Treddigħ
Treddax matul iż-żmien tat-trattament tiegħek jew matul l-20 xahar wara li jkun intemm it-trattament tiegħek. Mhux magħruf jekk Odomzo jistax jgħaddi mal-ħalib tas-sider u jwassal biex issir ħsara lit-tarbija tiegħek.

Fertilità
Odomzo jista’ jkollu impatt fuq il-fertilità tal-irġiel u n-nisa. Kellem lit-tabib tiegħek jekk qed tippjana li jkollok it-tfal fil-ġejjieni.

Kontraċezzjoni għan-nisa u l-irġiel
In-nisa
Qabel ma tibda t-trattament b’Odomzo, staqsi lit-tabib tiegħek jekk tistax toħroġ tqila, anke jekk m’għadekx tara periods (menopawża). Importanti li tiċċekkja mat-tabib tiegħek jekk hemmx riskju li tista’ toħroġ tqila.

Jekk tista’ toħroġ tqila:
· għandek tieħu l-prekawzjonijiet biex b’hekk ma toħroġx tqila waqt li qed tieħu Odomzo,
· għandek tuża 2 metodi ta’ kontraċezzjoni, metodu wieħed mill-aktar effettiv u metodu ta’ barriera (ara l-eżempji hawn taħt) waqt li qed tieħu Odomzo,
· għandek tibqa’ tuża l-kontraċezzjoni għal 20 xahar wara li tkun waqaft tieħu Odomzo minħabba li xi traċċi tal-mediċina jibqgħu fil-ġisem għal żmien twil.
It-tabib tiegħek se jiddiskuti miegħek l-aħjar metodu ta’ kontraċezzjoni għalik.

Għandek tuża metodu wieħed mill-aktar effettiv, bħal:
· tagħmir intrauterin (“il-kojl” jew IUD)
· sterlizzazzjoni b’operazzjoni.

Għandek tuża wkoll metodu wieħed ta’ barriera, bħal:
· kondom (bi spermiċida, jekk disponibbli)
· dijaframma (bi spermiċida, jekk disponibbli)

It-tabib tiegħek se jittestjak biex jara intix tqila:
· mill-inqas 7t ijiem qabel ma tibda t-trattament – biex ikun ċert li inti m’intix diġà tqila
· kull xahar matul it-trattament.

Matul it-trattament u matul l-20 xahar wara li jkun intemm it-trattament tiegħek, għid lit-tabib tiegħek mill-ewwel jekk:
· qed taħseb li l-kontraċezzjoni li għażilt ma ħadmitx għal kwalunkwe raġuni
· m’għadekx tara periods
· waqaft tuża l-kontraċezzjoni
· għandek bżonn tbiddel il-kontraċezzjoni

L-irġiel
Waqt li qed tieħu Odomzo, dejjem uża kondom (bl-ispermiċida, jekk disponibbli) meta jkollok x’taqsam sesswalment ma’ mara, anke jekk għamilt il-vażektomija. Għandek tibqa’ tagħmel hekk għal 6 xhur wara li tkun temmejt it-trattament tiegħek.

Kellem lit-tabib tiegħek minnufih jekk is-sieħba tiegħek toħroġ tqila waqt li inti tkun qed tieħu Odomzo jew jekk toħroġ tqila fi żmien 6 xhur wara li tkun temmejt it-trattament tiegħek.

M’għandekx tiġġenera tarbija jew toffri sperma waqt it-trattament tiegħek u għal 6 xhur wara li t-trattament tiegħek ikun spiċċa.

Sewqan u tħaddim ta’ magni
Odomzo m’għandux jaffettwa l-ħila tiegħek li ssuq u li tħaddem kwalunkwe għodda jew magna. Kellem lit-tabib tiegħek jekk m’intix ċert.

Odomzo fih il-lactose
Odomzo fih il-lactose (zokkor tal-ħalib). Jekk it-tabib tiegħek qallek li għandek intolleranza għal ċerti tipi ta' zokkor, ikkuntattja lit-tabib tiegħek qabel ma tieħu din il-mediċina.


3.	Kif għandek tieħu Odomzo

Dejjem għandek tieħu din il-mediċina skont il-parir eżatt tat-tabib jew l-ispiżjar tiegħek. Dejjem għandek taċċerta ruħek mat-tabib jew mal-ispiżjar tiegħek jekk ikollok xi dubju.

Meta qed tieħu din il-mediċina
Id-doża rrakkomandata hi ta’ 200 mg (kapsula waħda) kuljum.
· Tikolx sa sagħtejn qabel ma tieħu Odomzo u sa siegħa wara.
· Ħu l-kapsula tiegħek madwar l-istess ħin kull ġurnata. Dan jgħinek tiftakar meta għandek tieħu l-mediċina tiegħek.
· Ibla’ l-kapsula sħiħa. Tiftaħx, tomgħodx u tfarrakx il-kapsula. Kwalunkwe kuntatt mal-kontenut tal-kapsuli għandu jiġi evitat, għaliex jista’ jkollu effetti ta’ ħsara.

Tbiddilx id-doża tiegħek mingħajr ma tkellem lit-tabib tiegħek. Tiħux aktar mid-doża rrakkomandata hekk kif indikat mit-tabib tiegħek. Jekk tirremetti wara li tibla’ l-kapsula, tiħux aktar kapsuli sakemm ma jkunx imissek id-doża li jmiss.

Kemm iddum tieħu Odomzo
Għandek tibqa’ tieħu Odomzo sakemm jgħidlek it-tabib tiegħek. Jekk għandek xi mistoqsijiet dwar għal kemm żmien għandek tibqa’ tieħu Odomzo, kellem lit-tabib jew lill-ispiżjar tiegħek.

Jekk tieħu Odomzo aktar milli suppost
Jekk tieħu Odomzo aktar milli suppost, jew jekk xi ħaddieħor bi żball ħa l-mediċina tiegħek, kellem lit-tabib jew mur l-isptar minnufih. Ħu miegħek il-mediċina u l-pakkett tagħha u dan il-fuljett.

Jekk tinsa tieħu Odomzo
Jekk tinsa tieħu d-doża ta’ Odomzo, ħudha mill-ewwel hekk kif tinduna. Jekk għaddew aktar minn sitt sigħat minn x’ħin suppost ħadt id-doża, aqbeż id-doża maqbuża, u wara ħu d-doża li jkun imissek skont l-iskeda. M’għandekx tieħu doża doppja biex tpatti għal kull doża li tkun insejt tieħu.

Jekk tieqaf tieħu Odomzo
Tiqafx tieħu Odomzo mingħajr ma tkellem lit-tabib tiegħek l-ewwel.

Jekk għandek aktar mistoqsijiet dwar l-użu ta’ din il-mediċina, staqsi lit-tabib jew lill-ispiżjar tiegħek.


4.	Effetti sekondarji possibbli

Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

Odomzo jista’ jwassal għal diffetti gravi fit-twelid. M’għandekx toħroġ tqila waqt li qed tieħu din il-mediċina (ara “Tqala”, “Treddigħ”, “Fertilità” u “Kontraċezzjoni għan-nisa u l-irġiel” f’sezzjoni 2 għal aktar tagħrif).

Ieqaf ħu Odomzo u kellem lit-tabib tiegħek minnufih jekk tinnota xi wieħed milli ġejjin minħabba li jistgħu jindikaw reazzjoni allerġika:
· diffikultà biex tieħu n-nifs jew tibla’
· wiċċ, xofftejn, ilsien jew grieżem minfuħin
· ħakk gravi fil-ġilda, b’raxx aħmar jew tumbati mqabbża.

Uħud mill-effetti sekondarji jafu jkunu gravi
Kellem lit-tabib jew l-ispiżjar tiegħek minnufih jekk tinnota xi wieħed milli ġejjin:
· bugħawwiġ qawwi fil-muskoli, uġigħ fil-muskoli jew dgħufija muskolari. Dawn jistgħu jkunu sinjal ta’ problema msejħa rabdomijolżi, li tinvolvi t-tkissir tat-tessuti muskolari.
· awrina skura, tnaqqis fl-ammont ta’ awrina li tgħaddi jew ma tgħaddix awrina. Dawn jistgħu jindikaw li l-fibra tal-muskoli tiegħek qed titkisser, li jagħmel ħsara lill-kliewi tiegħek.

Effetti sekondarji possibbli oħrajn
Jekk xi wieħed minn dawn l-effetti sekondarji jaggrava, kellem lit-tabib jew lill-ispiżjar tiegħek.

Komuni ħafna: jistgħu jaffettwaw aktar minn persuna waħda minn kull 10
· bugħawwiġ fil-muskoli, uġigħ fil-muskoli, uġigħ fl-għadam, fil-ligamenti u l-għerq (tendons)
· nuqqas ta’ periods menstrwali
· dijarrea jew ħruq ta’ stonku
· tnaqqis fl-aptit
· uġigħ ta’ ras
· disturb fis-sens tat-tegħim jew togħma stramba fil-ħalq
· uġigħ f’żaqqek
· tħossok imdardar
· rimettar
· ħakk
· telf ta’ xagħar
· għeja
· uġigħ
· telf ta’ piż

Komuni: jistgħu jaffettwaw sa persuna waħda minn kull 10
· dwejjaq fl-istonku jew indiġestjoni
· konstipazzjoni
· raxx
· tkabbir mhux normali tax-xagħar
· għatx, ma tgħaddix wisq awrina, telf ta’ piż, ġilda xotta u ħamra, irritabbiltà (sintomi li jistgħu jindikaw livell baxx ta’ fluwidi fil-ġisem, magħrufa bħala deidratazzjoni).

Waqt it-trattament b’Odomzo, jista’ jkollok ukoll riżultati tat-testijiet tad-demm mhux normali. Dawn jistgħu jwasslu sabiex it-tabib tiegħek jinnota tibdiliet li jista’ jkun hemm fil-funzjoni ta’ xi partijiet tal-ġisem tiegħek, ngħidu aħna:
· livelli għolja tal-enzimi li ġejjin: fosfokinasi tal-kreatinina (funzjoni tal-muskoli), lipasi u/jew amilasi (funzjoni tal-frixa), analina aminotransferasi (ALT) u/jew aspartat aminotransferasi (AST) (funzjoni tal-fwied)
· livell għoli ta’ kreatinina (funzjoni tal-kliewi)
· livell għoli ta’ zokkor fid-demm (magħruf bħala ipergliċemija)
· livell baxx ta’ emoglobina (meħtieġa biex tittrasporta l-ossiġnu fid-demm)
· livell baxx ta’ ċelloli ħomor fid-demm.

Rappurtar tal-effetti sekondarji
Jekk ikollok xi effett sekondarju, kellem lit-tabib jew lill-ispiżjar tiegħek. Dan jinkludi xi effett sekondarju li mhuwiex elenkat f’dan il-fuljett. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali imniżżla f’Appendiċi V. Billi tirrapporta l-effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.


5.	Kif taħżen Odomzo

· Żomm din il-mediċina fejn ma tidhirx u ma tintlaħaqx mit-tfal.
· Tużax din il-mediċina wara d-data ta’ meta tiskadi li tidher fuq il-pakkett u l-folja wara “EXP”. Id-data ta’ meta tiskadi tirreferi għall-aħħar ġurnata ta’ dak ix-xahar.
· Taħżinx f’temperatura ’l fuq minn 30°C.
· Aħżen fil-pakkett oriġinali sabiex tilqa’ mill-umdità.
· Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.


6.	Kontenut tal-pakkett u informazzjoni oħra

X’fih Odomzo
· Is-sustanza attiva hi sonidegib (bħala fosfat). Kull kapsula fiha 200 mg sonidegib.
· Is-sustanzi l-oħra huma:
· Kontenuti tal-kapsula: crospovidone ta’ tip A, lactose monohydrate (ara sezzjoni 2, ‘Odomzo fih il-lactose’), magnesium stearate, poloxamer 188, silica, colloidal anhydrous, sodium laurilsulfate.
· Qafas tal-kapsula: gelatin, iron oxide aħmar (E172), titanium dioxide (E171).
· Linka stampata: iron oxide iswed (E172), propylene glycol (E1520), shellac.

Kif jidher Odomzo u l-kontenuti tal-pakkett
Il-kapsuli ta’ Odomzo 200 mg huma roża u opaki. Għandhom fuqhom stampat “SONIDEGIB 200MG” u “NVR”.

Odomzo hu disponibbli f’folji pperforati b’dożi singoli li fihom 10 x 1 kapsula. Hu disponibbli f’pakketti d-daqs ta’ 10 u 30 kapsula.

Jista’ jkun li mhux il-pakketti tad-daqsijiet kollha jkunu fis-suq.

Detentur tal-Awtorizzazzjoni għat-Tqegħid fis-Suq u Manifattur
Sun Pharmaceutical Industries Europe B.V.
Polarisavenue 87
2132JH Hoofddorp
L-Olanda

Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq:

	België/Belgique/Belgien
Sun Pharmaceutical Industries Europe B.V.
Tél/Tel: +31 23 568 55 01
	Lietuva
Sun Pharmaceutical Industries Europe B.V.
Tel: +31 23 568 55 01


	България
Sun Pharmaceutical Industries Europe B.V.
Тел: +31 23 568 55 01
	Luxembourg/Luxemburg
Sun Pharmaceutical Industries Europe B.V.
Tél/Tel: +31 23 568 55 01


	Česká republika
Sun Pharmaceutical Industries Europe B.V.
Tel: +31 23 568 55 01
	Magyarország
Sun Pharmaceutical Industries Europe B.V.
Tel.: +31 23 568 55 01


	Danmark
Sun Pharmaceutical Industries Europe B.V.
Tlf.: +31 23 568 55 01
	Malta
Sun Pharmaceutical Industries Europe B.V.
Tel: +31 23 568 55 01


	Deutschland
Sun Pharmaceuticals Germany GmbH
Tel: +49 21 440 39 90
E-mail: info.de@sunpharma.com
	Nederland
Sun Pharmaceutical Industries Europe B.V.
Tel: +31 23 568 55 01

	Eesti
Sun Pharmaceutical Industries Europe B.V.
Tel: +31 23 568 55 01
	Norge
Sun Pharmaceutical Industries Europe B.V.
Tlf: +31 23 568 55 01


	Ελλάδα
Sun Pharmaceutical Industries Europe B.V.
Τηλ: +31 23 568 55 01
	Österreich
Astro-Pharma GmbH
Tel: +43 (1) 97 99 860


	España
Sun Pharma Laboratorios S.L.
Tel: +34 93 342 78 90
	Polska
Ranbaxy (Poland)
Tel.: +48 22 642 07 75


	France
Sun Pharma France
Tél:+33 1 41 44 44 50
	Portugal
Sun Pharmaceutical Industries Europe B.V.
Tel: +31 23 568 55 01


	Hrvatska
Sun Pharmaceutical Industries Europe B.V.
Tel.: +31 23 568 55 01
	România
Terapia S.A.
Tel:+40 264 50 15 00


	Ireland
Sun Pharmaceutical Industries Europe B.V.
Tel: +31 23 568 55 01
	Slovenija
Sun Pharmaceutical Industries Europe B.V.
Tel: +31 23 568 55 01


	Ísland
Sun Pharmaceutical Industries Europe B.V.
Sími: +31 23 568 55 01
	Slovenská republika
Sun Pharmaceutical Industries Europe B.V.
Tel: +31 23 568 55 01


	Italia
Sun Pharma Italia S.r.l.
Tel: +39 02 33 49 07 93
	Suomi/Finland
Sun Pharmaceutical Industries Europe B.V.
Puh/Tel: +31 23 568 55 01


	Κύπρος
Sun Pharmaceutical Industries Europe B.V.
Τηλ: +31 23 568 55 01
	Sverige
Sun Pharmaceutical Industries Europe B.V.
Tel: +31 23 568 55 01


	Latvija
Sun Pharmaceutical Industries Europe B.V.
Tel: +31 23 568 55 01
	




Dan il-fuljett kien rivedut l-aħħar f’


Sorsi oħra ta’ informazzjoni
Informazzjoni ddettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini: http://www.ema.europa.eu.

Bħala parti mill-Programm ta’ Prevenzjoni ta’ Tqala ta’ Odomzo, il-pazjenti kollha se jirċievu:
· Fuljett għall-Pazjent
· Kartuna ta’ Tfakkir għall-Pazjent

Jekk jogħġbok irreferi għal dawn id-dokumenti għal aktar informazzjoni.

